60 bekas pekerja syarikat pengangkutan tuntut pampasan
Oleh ROHANA MOHD. NAWI

6 Januari 2022, 5:35 pm
KOTA BHARU – Seramai 60 bekas kakitangan sebuah syarikat pengangkutan berkumpul secara aman di hadapan sebuah stesen bas di Kubang Kerian di sini bagi menuntut bayaran pampasan yang belum dijelaskan oleh pihak pengurusan syarikat itu.
Bekas Ketua Stesen syarikat terbabit, Mohd. Amin Mohd. Sharif berkata, mereka terpaksa membuat tuntutan itu selepas pihak terbabit langsung tidak membayar wang pampasan yang dijanjikan selepas menawarkan tawaran bersara awal kepada pekerja berusia 40-an hingga 50-an dua tahun lalu.
Menurutnya, selepas pekerja menerima tawaran itu, syarikat itu berjanji untuk membuat bayaran pada akhir Julai dua tahun lalu, namun tiada sebarang pembayaran dijalankan sehingga hari ini.
“Kita telah membuat aduan kepada Jabatan Tenaga Buruh (JTB) mengenai perkara ini. Selepas perbicaraan di mahkamah, JTB telah mengarahkan syarikat terbabit membayar pampasan berjumlah RM2,000 hingga RM 40,000 mengikut tempoh perkhidmatan masing-masing, namun masih tiada bayang sehingga hari ini.
“Bekas pekerja yang terlibat dalam kes ini terdiri daripada pegawai eksekutif bahagian penguat kuasa, ketua stesen, penyelia, pemandu dan kerani. Pihak pengurusan sebuah konsortium yang berjanji untuk membayar pampasan itu juga senyap tanpa khabar berita,” katanya ketika ditemui pemberita hari ini.
Menurut Mohd. Amin, pihaknya ada berjumpa dengan pihak konsortium itu pada 15 Julai lalu untuk menyelesaikan perkara itu.

Ujarnya, semasa pertemuan dijalankan, pihak konsortium menunjukkan salinan cek tertera jumlah pampasan yang akan dibayar pada 30 Julai, namun tiada bayaran diterima selepas itu.
Tambahnya, bekas pekerja syarikat terbabit yang teraniaya telah membuat laporan polis di Ibu Pejabat Polis Daerah Kota Bharu di sini Isnin lalu berhubung perkara itu. -K! ONLINE


14 peratus jemaah umrah dikesan tiada vaksinasi
Oleh ZULKIFLI MANZOR

6 Januari 2022, 6:12 pm
KUALA LUMPUR – Siasatan awal Kementerian Kesihatan Malaysia (KKM) mendapati sebanyak 14 peratus daripada 122 jemaah umrah yang positif jangkitan Covid-19 varian Omicron tidak mengambil vaksinasi.
Menteri Kesihatan, Khairy Jamaluddin Abu Bakar berkata, perkara itu menunjukkan berlaku ketidakpatuhan terhadap prosedur operasi standard (SOP) yang dikenakan ke atas jemaah umrah.
“Sepatutnya hanya yang divaksinasi dibenarkan pergi (menunaikan umrah). Kita akan bincang dengan kementerian terlibat supaya agensi pelancongan dapat patuh dengan syarat kita letakkan.
“Kita juga sedang siasat sama ada mereka ini (tidak divaksinasi) disebabkan faktor kesihatan atau memang enggan divaksinasi,” katanya pada sidang akhbar di Parlimen di sini hari ini.
Terdahulu, Khairy Jamaluddin berkata, Kabinet telah mengarahkan supaya penangguhan sementara kebenaran perjalanan mengerjakan umrah diteruskan untuk tempoh sebulan bagi membuat penilaian risiko.
Menurut beliau, penilaian risiko semasa di dalam dan luar negara khususnya di Arab Saudi akan dijalankan dari semasa ke semasa bagi mempertimbangkan pembukaan semula perjalanan ke Tanah Suci.

Kata beliau, kerajaan Malaysia akan turut berbincang dengan kerajaan Arab Saudi dan konsulat di negara tersebut untuk memperketatkan SOP sedia ada.
“KKM bersama agensi berkaitan akan kemas kini SOP umrah termasuk pengambilan dos penggalak sebagai syarat mengerjakan umrah, pengurusan kes dan kontek rapat di Arab Saudi.
“Pemantuan status kesihatan, memperkukuhkan tanggungjawab kepada agensi pelancongan dan memastikan pematuhan SOP umrah oleh jemaah dan petugas umrah serta melaporkan kes positif dan kontek rapat kepada KKM,” katanya.
Khairy Jamaluddin berkata, kerajaan sedang berbincang dengan pihak berkaitan berhubung penjadualan semula perjalanan umrah atau bayaran balik bagi jemaah yang terkesan.
Terdahulu, beliau menafikan berlaku pilih kasih berhubung sekatan ke atas perjalanan ke Tanah Suci berbanding perjalanan ke negara lain.
Jelas beliau, kes positif Covid-19 tanpa mengira varian paling banyak di kesan di Pintu Masuk Lapangan Terbang Antarabangsa Kuala Lumpur (KLIA) dalam kalangan jemaah umrah.
Kata beliau, kes varian Omicron juga paling banyak datang daripada jemaah umrah, maka kerajaan terpaksa membuat keputusan menangguhkan sementara perjalanan bagi menunaikan ibadah tersebut.
Kata beliau, maklumat terbaru menunjukkan sebanyak 29 daripada 44 kes positif varian Omicron jangkitan import yang dikesan masih dari Arab Saudi. – K! ONLINE


Rumah Merah Jalan Silang diserbu JIM
Oleh PETAH WAZZAN ISKANDAR

6 Januari 2022, 5:24 pm
PUTRAJAYA – Seramai lima pelacur dan dua lelaki warga asing dalam satu serbuan di sebuah premis yang dikenali Rumah Merah di Jalan Silang, Kuala Lumpur semalam.
Ketua Pengarah Imigresen, Datuk Seri Khairul Dzaimee Daud berkata, serbuan pukul 3.30 petang dilakukan Unit QRT Bahagian Operasi, Siasatan dan Pendakwaan Ibu Pejabat Imigresen dengan kekuatan seramai 10 orang Pegawai Imigresen melibatkan pemeriksaan 11 individu yang terdiri daripada warga asing dan warga tempatan.
Katanya, semasa serbuan, terdapat cubaan melarikan diri oleh wanita dan pelanggan namun tidak berjaya kerana premis ini telah dikepong.
“Penjaga premis mengambil tindakan dengan mengunci pintu dari dalam bagi menyekat serbuan masuk dan tidak memberi kerjasama untuk membuka pintu hingga menyebabkan dinding premis terpaksa dipecahkan selepas cubaan untuk membuka dan mengumpil pintu besi yang dikunci dari dalam tidak berjaya.
“Seramai 11 orang individu termasuk empat warga tempatan telah diperiksa di dalam premis ini di mana tujuh wanita menyorok di dalam bilik rahsia, tiga orang pelanggan menyorok di laluan rahsia dan penjaga premis menyorok di dalam tangki air,” katanya dalam satu kenyataan hari ini.
Khairul Dzaimee berkata, susulan pemeriksaan, pihaknya menahan seramai tujuh orang warga asing yang terdiri daripada tiga wanita warga Indonesia, dua wanita warga India, seorang lelaki warga Nepal penjaga premis dan seorang lelaki warga Myanmar yang merupakan pelanggan di premis tersebut.

Katanya, pemeriksaan lanjut mendapati premis ini telah dibuahsuai secara haram dengan binaan bilik-bilik untuk melayan pelanggan dan juga laluan rahsia manakala keadaan premis agak suram dengan penggunaan pencahayaan berwarna merah dan persekitaran dalam premis yang berbau serta kotor.
“Siasatan awal mendapati premis pelacuran ini beroperasi dari pukul 9 pagi sehingga 9 malam dengan bayaran di antara RM30 hingga RM60 sekali langganan.
“Malah, akuan lisan dari salah seorang pekerja wanita menyatakan setiap pekerja wanita menerima 10 sehingga 12 orang pelanggan sehari dan lebih ramai pelanggan pada hujung minggu.
“Setiap pekerja wanita juga dikenakan bayaran yuran sebanyak RM25 sehari untuk bilik, kondom, tisu dan pelincir. Bayaran ini perlu dijelaskan kepada penjaga premis setelah tamat waktu bekerja,” katanya. – K! ONLINE


Guru jadi doktor, suntik vaksin buat remaja
Oleh KOSMO!

6 Januari 2022, 5:00 pm
LONG ISLAND, NEW YORK – Seorang guru telah ditahan selepas sebuah klip video tersebar yang menunjukkan dia memberi suntikan vaksin Covid-19 kepada seorang remaja, lapor akhbar Metro UK semalam.
Laporan mendapati Laura Russo, 54, didakwa memberi suntikan vaksin kepada seorang remaja berusia 17 tahun di rumahnya di Long Island, New York pada malam Tahun Baharu lalu tanpa kebenaran ibubapanya.
Guru Biologi di Sekolah Tinggi Herricks yang tidak mempunyai kelayakan dari segi perubatan itu boleh dipenjarakan selama empat tahun jika sabit kesalahan.
Menerusi rakaman video yang dikongsikan agensi berita News4, Russo dilihat mengelap bahu remaja lelaki itu sebelum mengambil jarum dan menyuntik sejenis cecair pada lengannya.
“Inilah vaksin di rumah,’’ kata remaja lelaki tersebut yang dipercayai rakan kepada anak guru berkenaan.
Setelah pulang ke rumah, remaja itu mengaku kepada ibu bapanya bahawa dia telah diberi suntikan vaksin.

Menurut polis, tidak jelas bagaimana Russo memperoleh dos vaksin Covid-19 dan jenamanya turut tidak diketahui, jelas agensi berita tersebut.
“Selain menyalahi undang-undang, ia bukan perkara yang bijak untuk dilakukan.
‘’Hanya kakitangan profesional yang diberi kuasa dan berlesen sahaja boleh menyuntik vaksin dengan mengetahui cara suntikan yang betul untuk mengelak sebarang komplikasi yang boleh ditangani dengan segera dan cekap,’’ jelas Ketua Penyakit Berjangkit Hospital Mount Sinai South Nassau, Oceanside, Dr. Aaron Glatt.
Russo didakwa dengan amalan tanpa kebenaran profesion dan akan hadir dibicarakan di mahkamah pada 21 Januari. – Agensi


Long Tiger direman, kuarantin 14 hari di Penjara Sungai Udang
Oleh MOHD SHARKAWI LONDING

6 Januari 2022, 4:58 pm
JOHOR BAHRU – Long Tiger atau nama sebenarnya, Abdul Hamim Ab. Hamid masih ditahan selama 14 hari di Penjara Sungai Udang, Melaka dekat sini.
Pemangku Ketua Polis Johor, Datuk Khaw Kok Chin berkata, lelaki berketuranan Rohingya yang berusia 33 tahun itu menjalani tempoh tahanan penjara bermula 5 hingga 18 Januari depan.
“Long Tiger masih ditahan di Penjara Sungai Udang, Melaka selama 14 hari sebagai kuarantin dan reman penjara bermula 5 hingga 18 Januari depan.
“Pihak kita telah lengkapkan kertas siasatan dan telah diserahkan kepada Pejabat Peguam Negara untuk arahan pertuduhan atau sebaliknya.
“Dia negatif Covid-19 cuma tahanan reman ini adalah prosedur reman penjara untuk kes mengikut Seksyen 388 Kanun Keseksaan dan Seksyen 224 Kanun Keseksaan.
“Selesai jalani reman, kita akan tuduh bergantung kepada Pejabat Peguam Negara,”katanya pada sidang akhbar di Ibu Pejabat Polis Kontinjen (IPK) Johor di sini hari ini.

Sementara itu, Kok Chin berkata, lapan lagi rakan suspek berusia 30-an hingga 40-an termasuk seorang wanita yang disyaki bersubahat dibebaskan dengan jaminan polis.
Pada 28 Disember lalu, penjenayah paling dikehendaki dalam buruan polis itu ditangkap ketika sedang bersembunyi di sebuah rumah di Sungai Petani, Kedah.
Semasa tangkapan pada pukul 3.15 petang oleh polis Bukit Aman itu, Long Tiger mengalami beberapa kecederaan selepas tergelincir dari bumbung rumah ketika cuba melarikan diri sebaik menyedari kehadiran pihak berkuasa.
Pada 29 Disember lalu, keempat-empat mereka termasuk lelaki yang berperwatakan perempuan yang dicekup bersama-sama Long Tiger di Sungai Petani serta di Yong Peng, Batu Pahat, direman selama empat hari sehingga 1 Januari lalu.
Long Tiger bertindak meloloskan diri dari lokap Mahkamah Majistret Tangkak melalui pintu hadapan pada 15 Disember tahun lalu ketika sedang menunggu proses perbicaraan di bawah Seksyen 388 kerana pemerasan.
Dia juga masih mempunyai status perbicaraan di bawah Seksyen 506 kerana mengugut dan mengurung bekas pekerjanya serta kesalahan rogol di bawah Seksyen 376 di Mahkamah Sesyen Muar.-K! ONLINE


Azam Baki perlu beri penjelasan – Suruhanjaya Sekuriti
Oleh NOR AZIAH MAT NOH

6 Januari 2022, 4:47 pm
PETALING JAYA – Suruhanjaya Sekuriti Malaysia (SC) akan meminta semua pihak terlibat termasuk Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki memberi penjelasan serta mengesahkan kenyataan yang dibuat, selain mengumpul sebarang bukti yang berkaitan.
Melalui satu kenyataan hari ini SC telah mengesahkan pemilikan saham hanya dibenarkan di bawah nama individu yang memiliki akaun sekuriti tersebut.
“Di bawah Seksyen 25 (4) Akta Perindustrian Sekuriti (Depositori Pusat) 1991 (SICDA), menyatakan akaun sekuriti mestilah atas nama pemilik yang menerima manfaat.
“Seksyen 29 (A) SICDA juga mewajibkan hal ehwal akaun sekuriti hanya dapat diubah pemilik yang menerima manfaat atau penama yang diberi kuasa,” kata kenyataan tersebut hari ini.
Terdahulu, Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki menafikan dakwaan isu pemilikan saham dalam beberapa syarikat yang dibangkitkan beberapa agensi media dan portal bebas sejak beberapa bulan lalu.
Jelasnya, saham-saham itu dibeli melalui pasaran terbuka oleh adik beliau, Nasir menggunakan pembiayaan miliknya dan saham syarikat yang dibeli tiada kaitan dengan siasatan oleh SPRM. – K! ONLINE


Inisiatif Sellection bantu rakyat Malaysia
Oleh KOSMO!

6 Januari 2022, 5:00 pm
PETALING JAYA – Kisah pengasas butik dalam talian dan fizikal, Sellection, Nor Rafidah Khairuddin ini cukup menginspirasikan dan pernah tular dalam media sosial sebelum ini.
Mengimbas kisah permulaan kejayaan yang cukup menginspirasikan, dia penah melakukan pelbagai kerja ketika berhijrah ke Montreal, Kanada pada tahun 2014.
Termasuk menjadi pembantu dapur, bekerja di hotel sebagai pekerja pembersihan dan mendapat gaji sekitar RM40 sehari sahaja, dia langsung tidak kisah demi membantu suami menambah sumber pendapatan.
Ketika itu anak bongsu daripada tujuh beradik ini mengikut suami tersayang, Abdul Hadi Wisman yang bekerja di sana.
Paling kemuncak keputusannya mencuba nasib menjual mufin pisang hasil resipi ciptaan sendiri di kafe sekitar Montreal.
“Gigih saya jalan kaki dari satu kafe ke satu kafe di Downtown Montreal untuk memberi tester mufin pisang. Saya dipandang jelek, kena reject dan tidak ada siapa ingin menerima kerana saya muslim dan bertudung.

“Tapi ia tak mematahkan semangat dan saya terus kuat mencari peluang tanpa mengalah,” katanya.
Kesungguhan Rafidah ini turut menjadi asbab kepada laluan rezeki dan kejayaannya kini.
“Jika dikenang semula semua kisah itu, saya ada kalanya menangis dalam kegembiraan. Tak sangka hasil duit jualan mufin itu, saya hargai diri dengan membeli beg tangan berjenama pertama di Montreal Premium Outlet.
“Terlintas pula nak jadi personal shopper ambil pesanan dan tempahan daripada rakyat Malaysia. Masa itu niat nak beri peluang mereka yang lain untuk merasa pakai barangan mewah dan berjenama dengan harga mampu milik jenama dari Amerika Syarikat.
“Niat itu dipermudahkan, hingga saya tak sangka boleh memiliki perniagaan menjual beg tangan dan aksesori fesyen wanita dan lelaki berjenama tulen,” katanya.
Bermula menggunakan medium Facebook Page – Branded Handbags by Rafidah untuk mengetengahkan perniagaan itu pada 2014, Rafidah kemudiannya membuka butik fizikal di Kuala Lumpur pada tahun 2018 dengan menubuhkan jenama Sellection.
Ia disusuli dengan mewujudkan domain laman sesawang www.sellection.com yang kini menjadi platform beli belah dalam talian pilihan utama dan dipercayai ramai di Malaysia.
Ekoran fasa pandemik Covid-19 menyerang, cabaran yang dihadapi mereka ialah butik fizikal terpaksa ditutup dan tidak boleh beroperasi.
“Mujur laman sesawang menjadi penyelamat waktu getir ini kerana 80 peratus jualan diraih daripada situ. Pelanggan boleh membeli-belah secara dalam talian dengan mudah dan cepat di mana-mana sahaja pada bila-bila masa,” katanya.
Mengetengahkan tagline ‘Embracing Confidence’ atau meraikan keyakinan telah berjaya merealisasikan impian ramai wanita dan lelaki untuk memiliki barangan berjenama antarabangsa serta kekal bergaya dan berkeyakinan. – K! ONLINE


Ibu kecewa pipi bayi lebam
Oleh KOSMO!

6 Januari 2022, 5:08 pm
PETALING JAYA – Seorang ibu melahirkan rasa kecewa apabila bayi lelakinya yang berusia lima bulan mempunyai kesan lebam pada pipi selepas pulang dari sebuah tadika.
Gambar bayi tersebut dikongsikan oleh ibunya, Hasannah di laman sosial Twitter dan tersebar di media sosial hari ini.
Menurut Hasannah, bayinya itu baru tiga kali dihantar ke tadika terbabit.
“Apabila saya minta rakaman televisyen litar tertutup (CCTV), pihak taska mengatakan CCTV itu rosak.
“Kemudian apabila saya tanya apa yang telah berlaku, pihak taska menjawab lebam pada pipi anaknya akibat gigitan serangga. Saya telah buat laporan polis,” dakwanya.
Susulan perkongsian itu, rata-rata orang ramai kasihan terhadap bayi itu dan kesal dengan kejadian yang menimpanya.

“Rasanya sudah banyak kes melibatkan taska, tadika dan tempat pengasuh. Sepatutnya kena buat ujian psikologi dan latihan, menjadi pengasuh atau cikgu kanak-kanak bukan perkara mudah,” kata @Rainism08.
“Kesan lebam itu nampak sangat pipi bayi itu seperti kena cubit,” jelas @izzzzaa.
“Inilah sebab mengapa saya memilih untuk menjadi ‘ibu’ yang tinggal di rumah untuk menjaga anak saudara. Saya tidak boleh membiarkan orang yang tidak dikenali menjaga mereka,” ujar @Lxyjo_II. – K! ONLINE


29 termasuk tokan dadah masuk perangkap
Oleh MOHD YUNUS YAKKUB

6 Januari 2022, 5:20 pm
KUALA LANGAT – Kebijaksanaan pihak polis menangkap seorang pengedar dadah terlebih dahulu sebelum urusan jual beli barangan terlarang itu berjaya menahan 28 penagih dadah dalam operasi di sebuah kebun kelapa sawit di Jalan Klang – Banting, Sri Cheeding, di sini semalam.
Dalam Ops Sarang selama 12 jam bermula 6 pagi itu, polis menahan kesemua suspek lelaki termasuk seorang pendatang asing tanpa izin (PATI) warga Bangladesh berusia 20 hingga 50 tahun.
Ketua Polis Daerah Kuala Langat, Superintendan Ahmad Ridhwan Mohd. [email protected] berkata, operasi itu hasil risikan selama dua hari terhadap kawasan tersebut yang dijadikan sarang penagihan dadah sejak seminggu lalu.
Katanya, pihaknya telah memasuki kawasan tersebut pada awal pagi bagi mengesan dan menangkap pengedar dadah berusia 30 tahun terlebih dahulu.
“Kesemua penagih berkenaan ditangkap secara berperingkat apabila memasuki lokasi tersebut bagi membeli dadah.
“Siasatan mendapati satu straw berisi dadah jenis heroin seberat 0.1 gram (g) dijual pada harga RM60,” katanya pada sidang akhbar hari ini.

Kata beliau, hasil operasi itu berjaya merampas sejumlah 24.8 gram dadah jenis heroin dan syabu seberat 0.6g yang dianggarkan bernilai RM500.
Ujarnya, turut dirampas adalah wang tunai RM350 yang merupakan hasil penjualan dadah.
“Ujian air kencing mendapati kesemua suspek yang merupakan penganggur itu positif dadah jenis opiate.
“Mereka kini direman antara empat dan tujuh hari dengan kes disiasat mengikut Seksyen 39B, Seksyen 12 (2) dan Seksyen 15 (1) (a) Akta Dadah Berbahaya (ADB) 1952,” jelasnya.
Beliau menegaskan Ops Sarang itu bertujuan mengesan dan menangkap pengedar dadah di samping dapat menurunkan kadar indeks jenayah.
“Operasi ini juga dapat mempertingkatkan kadar pertuduhan dibawah Seksyen 39C ADB 1952 terhadap para penagih dadah yang berulang,” katanya. – K! ONLINE


‘YouTuber’ cari pengasuh patung puaka
Oleh KOSMO!

6 Januari 2022, 5:28 pm
JAKARTA – Seorang selebriti YouTube dari Indonesia, Rizki Nasution, dilaporkan sedang mencari pengasuh untuk menjaga patung puaka miliknya dengan gaji sebanyak 10 juta rupiah (RM2,925) sebulan, lapor laman berita Suara.com semalam.
Berdasarkan sebuah video yang tular di TikTok, seorang wanita yang sedang mengendong sebuah patung bayi bernama Alejandro menawarkan pekerjaan sebagai pengasuh bagi menggantikan dirinya dengan tawaran gaji sebanyak itu.
“Ada sesiapa berminat untuk menjadi pengasuh Alejandro kerana saya ingin berhenti demi memberi perhatian kepada keluarga,” kata wanita tersebut.
“Gajinya amat berbaloi iaitu 10 juta rupiah (RM2,925) dan kerjanya amat mudah selain segala perbelanjaan termasuk pengangkutan akan ditanggung oleh Rizki Nasution,” kata wanita tersebut.
Tambah wanita berkenaan, Rizki sememangnya gemar mengumpul pelbagai koleksi patung puaka.
“Mudah sahaja untuk menjaga patung ini kerana ia tidak pernah menangis, marah atau buang air.

“Bagaimanapun, anda perlu bersiap sedia dari segi mental kerana kadang-kadang ketika pukul 3 pagi, tidur anda akan terganggu. Anda tidak dapat tidur dengan nyenyak,” tambah wanita berkenaan.
Hantaran itu menjadi tular dengan ramai netizen memberikan pelbagai komen.
“Beri saya 100 juta rupiah (RM29,254) pun saya tidak mahu,” kata seorang netizen. – AGENSI

Name(required)

Email(required)

Website

Message

Submit


MAHB salur RM3.7 juta buat kakitangan terjejas banjir
Oleh MUHAMMAD IKHWAN IDERIS

6 Januari 2022, 5:18 pm
PETALING JAYA – Malaysia Airports menyediakan peruntukan RM3.7 juta untuk membantu kakitangannya yang terjejas ekoran bencana banjir yang melanda beberapa negeri di Semenanjung baru-baru ini.
Ia termasuk RM3 juta sumbangan tunai kepada 1,034 kakitangan Malaysia Airports yang terlibat serta pelbagai jenis bantuan dijalankan semasa banjir seperti misi menyelamat, penyediaan penempatan sementara, bantuan keperluan asas dan pembersihan kediaman yang terjejas.
Sejumlah RM700,000 turut diagihkan melalui program Zakat Wakalah kepada mangsa yang berkelayakan, manakala usaha akan diteruskan untuk menolong mangsa yang menghadapi kesukaran.
Pengarah Urusan Malaysia Airports, Datuk Iskandar Mizal Mahmood berkata, sebaik dimaklumkan tentang keadaan kakitangannya yang terjejas, pihaknya segera mengaktifkan inisiatif bantuan #MYAirportCARES berdasarkan keperluan semasa ketika itu.
“Sememangnya bencana banjir telah memberi kesan yang teruk kepada mangsa, lebih-lebih lagi dengan permulaan tahun baru, saya pasti ramai yang memerlukan perbelanjaan tambahan untuk persekolahan anak-anak.
“Syarikat berharap agar bantuan wang tunai dapat sedikit sebanyak meringankan lagi beban kakitangan kami, disamping mendoakan agar kakitangan yang terlibat supaya sabar dan tabah menghadapi dugaan ini,” katanya dalam satu kenyataan. – K! ONLINE


Lelaki selamba jual senapang angin guna kurier diberkas
Oleh DIYANATUL ATIQAH ZAKARYA

6 Januari 2022, 5:03 pm
MELAKA – Kegiatan seorang lelaki menjual senapang angin berharga RM3,500 setiap laras menggunakan syarikat kurier berjaya dihidu polis apabila dia diberkas dalam satu serbuan di Kuala Sungai Baru, kelmarin.
Ketua Polis Melaka, Datuk Abdul Majid Mohd. Ali berkata, hasil risikan, suspek berusia 37 tahun itu ditahan sepasukan pegawai dan anggota daripada Jabatan Siasatan Jenayah (JSJ) di sebuah rumah kira-kira pukul 1.15 petang.
Ujarnya, pemeriksaan di premis menjumpai tujuh laras senapang angin menyerupai senapang sebenar bernilai kira-kira RM24,500 yang disorokkan di salah sebuah bilik.
“Hasil risikan, pasukan JSJ negeri berjaya mengesan suspek yang disyaki menjual senapang angin pada harga sekitar RM3,500 setiap laras.
“Kita juga percaya dia telahpun menjual empat laras senapang di Sabah, Negeri Sembilan dan Selangor menggunakan perkhidmatan syarikat kurier,” katanya pada sidang akhbar di Ibu Pejabat Polis Kontinjen (IPK) Melaka, di sini hari ini.
Mengulas lanjut, beliau memberitahu, suspek cuba menyembunyikan kegiatan jenayah itu dengan menggunakan kenalan rapat sebagai ejen untuk menjual senjata-sejata tersebut.

“Lelaki ini tidak menggunakan sebarang aplikasi sosial untuk menjual senjatanya, sebaliknya ia dilakukan secara tertutup dengan bantuan rakan-rakan yang mengambil tempahan.
“Senapang ini dijual dalam bentuk leraian komponen dan cara pemasangan akan diajar oleh suspek menerusi satu klip video yang diberikan kepada pelanggan,” katanya.
Tambah Abdul Majid, komponen senapang itu dipercayai didapatkan daripada negara jiran dan dibawa masuk ke negeri ini menggunakan laluan laut.
Katanya, hasil soat siasat suspek mendakwa senjata tersebut dijual bagi tujuan memburu, namun uji tembak dilakukan Bahagian Persenjataan IPK mendapati senapang dirampas berkeupayaan mengancam nyawa manusia.
“Suspek yang bekerja sebagai seorang pengendali kren mempunyai rekod lampau membabitkan kesalahan sama, kali terakhir dia telah didakwa di mahkamah dan dijatuhkan hukuman denda sebanyak RM4,000, tahun lalu.
“Kita kini sedang mengesan kesemua pembeli dan ejen yang terlibat, manakala suspek kini direman sehingga Sabtu ini bagi membantu siasatan mengikut Seksyen 8 Akta Senjata 1960,” katanya. -K! ONLINE.


Lebih RM39 juta BWI telah disalurkan kepada mangsa banjir
Oleh MOHAMAD NAUFAL MOHAMAD IDRIS

6 Januari 2022, 3:08 pm
SHAH ALAM- Lebih RM39 juta Bantuan Wang Ihsan (BWI) telah diberikan kepada mangsa banjir gelombang pertama di seluruh negara setakat ini.
Timbalan Menteri di Jabatan Perdana Menteri (Tugas-tugas Khas), Datuk Mastura Mohd. Yazid berkata, bantuan tersebut disalurkan setiap hari oleh pegawai yang bertanggungjawab bagi meringankan beban orang ramai sejak diumumkan sebelum ini.
“Alhamdulillah, proses pemberian BWI di sini berjalan lancar walaupun ramai yang hadir.
“Kesemua mangsa akan diberikan sesi janji temu dan sekiranya tidak hadir, kita akan cuba cari mereka,” katanya kepada pemberita selepas meninjau pemberian BWI di balai raya Majlis Pengurusan Komuniti Malaysia (MPKK) Kampung Lombong, Seksyen 29, di sini hari ini. – K! ONLINE.


Penjara dua tahun jika rakam gambar wanita susukan anak
Oleh KOSMO!

6 Januari 2022, 4:06 pm
LONDON – Individu di Britain yang merakam gambar wanita sedang menyusukan bayi tanpa kebenaran bakal berdepan hukuman penjara dua tahun, lapor akhbar Daily Star semalam.
Kerajaan negara itu kelmarin mencadangkan pindaan kepada rang undang-undang bagi Polis, Jenayah, Hukuman Jenayah dan Mahkamah.
Kementerian Keadilan (MoJ) berkata, di bawah pindaan undang-undang baharu itu, merakam gambar atau video wanita yang sedang menyusukan bayi tanpa kebenaran mereka akan menjadi satu kesalahan voyeurisme di England dan Wales.
“Ia menjadikannya satu kesalahan khusus yang memberikan polis dan pendakwa raya kuasa yang lebih untuk memastikan pesalah berdepan dengan keadilan.
“Individu yang didapati bersalah berdepan dengan hukuman penjara sehingga dua tahun. Pindaan itu merangkumi situasi-situasi di mana motif pesalah adalah untuk mendapatkan kepuasan seksual atau menyebabkan penghinaan, tekanan atau perhatian,” kata MoJ.
Ahli Parlimen parti Buruh, Stella Creasy kini giat berkempen untuk menggubal undang-undang sedia ada selepas aksinya yang sedang menyusukan bayi ketika menaiki pengangkutan awam dirakam oleh individu tidak bertanggungjawab. – AGENSI


Polis serah siasatan kes buli pelajar MRSM kepada pejabat Timbalan Pendakwa Raya
Oleh ASLIZA MUSA

6 Januari 2022, 3:03 pm
KUALA KANGSAR – Kertas siasatan kes buli membabitkan pelajar Maktab Rendah Sains Mara (MRSM) Sultan Azlan Shah di sini, telah lengkap dan dihantar ke pejabat Timbalan Pendakwa Raya untuk tindakan selanjutnya.
Ketua Polis Daerah Kuala Kangsar, Asisten Komisioner Omar Bakhtiar Yaakob berkata, kertas siasatan tersebut dirujuk untuk penelitian pihak pendakwaan kelmarin.
“Setakat ini, kita belum menerima sebarang arahan lanjut bagi kes buli membabitkan 10 pelajar yang disiasat di bawah Seksyen 323 Kanun Keseksaan,” katanya ketika ditemui selepas Majlis Perhimpunan Bulanan Ibu Pejabat Polis Daerah (IPD) Kuala Kangsar di sini hari ini.
Terdahulu, pada 10 Disember tahun lalu, media melaporkan, video berdurasi 10 saat tular dalam media sosial yang memaparkan seorang pelajar dikepung rakan-rakannya di dalam bilik asrama dengan mangsa ditumbuk di bahagian perut. -K! ONLINE.


Polis siasat mungkin wujud sindiket pengemis Rohingya
Oleh NORLIDA AKMAR IDROS

6 Januari 2022, 3:32 pm
ALOR SETAR – Polis menyiasat kemungkinan wujud sindiket yang mendalangi kegiatan pengemis jalanan etnik Rohingya di bandar-bandar besar terutama di Kuala Lumpur dan Negeri Sembilan.
Timbalan Ketua Polis Negara, Datuk Razarudin Husain berkata, siasatan lanjut perlu dilakukan bagi mengesahkan sama ada wujud penglibatan sindiket dalam kegiatan tersebut.
“Ada kemungkinan (wujud sindiket) tetapi saya tidak boleh (mengesahkan) perkara itu sehingga kita buat tangkapan atau siasatan nanti. Kita juga akan cuba kumpulkan risikan berhubung kegiatan itu,” katanya.
Beliau berkata demikian ketika diminta mengulas mengenai kegiatan etnik Rohingya termasuk dalam kalangan kanak-kanak yang dilihat mengemis di jalanan serta mengganggu pengguna jalan raya.
Terdahulu, Razarudin menyaksikan serah terima tugas jawatan Ketua Polis Kedah daripada Datuk Kamarul Zaman Mamat kepada Komisioner Wan Hassan Wan Ahmad di Ibu Pejabat Polis Kontinjen (IPK) Kedah di sini hari ini.
Dalam pada itu, menurut Razarudin, polis mempunyai kuasa untuk mengambil tindakan ke atas etnik Rohingya yang didapati mengemis di jalanan di bawah Akta Pengangkutan Jalan (APJ) dan Akta Kesalahan Kecil. – K! ONLINE.


Warga emas didakwa kes pengubahan wang haram RM2.7 juta
Oleh NOR SHAFAWATI YUP

6 Januari 2022, 3:14 pm
SEREMBAN – Seorang warga emas didakwa di Mahkamah Sesyen di sini hari ini atas 21 pertuduhan memindah dan menggunakan akaun miliknya untuk aktiviti pengubahan wang haram berjumlah RM2.7 juta antara 2015 hingga 2020.
Tertuduh, Lai Ching Wai, 64, bagaimanapun mengaku tidak bersalah selepas kesemua pertuduhan dibacakan dalam Bahasa Mandarin di hadapan Hakim Diana Md. Razali.
Mengikut pertuduhan Ching Wai yang merupakan bekas kontraktor didakwa telah memindahkan wang secara berasingan antara RM150,000 hingga RM660,000 keseluruhan berjumlah RM2.7 juta yang merupakan hasil daripada aktiviti wang haram daripada akaun bank miliknya ke akaun bank milik sebuah syarikat.
Kesalahan itu dilakukan di beberapa buah bank di sekitar Seremban antara 2 November hingga 11 November 2020.
Ching Wai turut didakwa menggunakan akaun simpanan miliknya sebagai peralatan kesalahan berkaitan dengan pelakuan aktiviti haram itu di beberapa buah bank di Seremban antara 21 Ogos 2015 hingga 19 Ogos 2020.
Sehubungan itu, pendakwaan terhadap tertuduh dibuat mengikut Subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613) yang boleh dihukum di bawah Subseksyen 4(1) akta sama.

Jika sabit kesalahan, boleh dipenjara tidak lebih 15 tahun dan denda tidak kurang daripada lima kali ganda atau nilai hasil daripada aktiviti haram atau RM5 juta, yang mana lebih tinggi.
Terdahulu, peguam, S.Karthigesan yang mewakili tertuduh memohon jaminan paling minimum dikenakan ke atas anak guamnya yang memberikan kerjasama yang baik sepanjang siasatan kes.
Pendakwaan dikendalikan Timbalan Pendakwa Raya, Harris Ong Mohd. Jeffery Ong.
Mahkamah kemudian membenarkan tertuduh diikat jamin RM7,000 bagi kesemua pertuduhan dan menetapkan 15 Februari depan sebagai tarikh sebutan kes.
Sebelum ini, media melaporkan pada Oktober lalu Ching Wai didakwa atas 172 pertuduhan membantu menyembunyikan wang bernilai RM2.9 juta yang bukan miliknya sejak 2016 hingga 2020. -K! ONLINE.


Raja Bomoh ancam saman RM300 juta
Oleh ZULKIFLI MANZOR

6 Januari 2022, 3:47 pm
PETALING JAYA- Raja Bomoh atau nama sebenar Ibrahim Mat Zin mahu menyaman jabatan yang mendakwa beliau melakukan perbuatan syirik dan khurafat di Teluk Intan, Perak baru-baru ini.
Beliau mendakwa, apa yang dilakukannya di Teluk Intan itu semata-mata kerana Allah S.W.T untuk mengelakkan banjir di daerah tersebut dengan menggunakan cara tradisional iaitu petua orang zaman dahulu.
“Tujuan saya buat itu supaya banjir jangan naik besar di Teluk Intan. Saya buat supaya banjir jangan melanda Sungai Manik, Labu Kubong, Kampung Gajah, Parit dan Bagan Datuk. Berdoa dan mengunakan daun serta kayu dilepaskan (ke sungai).
“Tujuan saya untuk selamatkan tapak perkuburan. Jangan hilang makam diraja. Orang tua saya dan keturunan saya banyak dikebumikan di Teluk intan. Bukan tujuan saya untuk berbangga atau publisiti.
“Saya telah berbincang dengan peguam dan akan saman RM300 juta jabatan yang kata saya syirik dan khurafat,” katanya dalam satu rakaman video yang disiarkan di laman Facebook Datok Ibrahim Md Zin hari ini.
Ibrahim seterusnya berkata, Malaysia sebuah negara demokrasi, maka sepatutnya jabatan terbabit memanggilnya untuk berbincang terlebih dahulu dan menegur jika perbuatannya itu salah.

Menurutnya, jabatan berkenaan tiba-tiba menjatuhkan hukum syirik dan khurafat sedangkan perlu ada budi bicara dalam soal itu kerana jika ada perkara yang salah boleh diperbetulkan.
Dalam pada itu, pihak polis turut mengesahkan menerima laporan daripada Ibrahim berhubung dakwaan mengadakan upacara yang bertentangan ajaran Islam di Dataran JPS Teluk Intan.
Ketua Polis Daerah Hilir Perak, Asisten Komisioner Ahmad Adnan Basri berkata, laporan polis berhubung kes itu diterima pihaknya pada pukul 12.30 tengah malam tadi.
Semalam Kosmo! melaporkan Jabatan Agama Islam Perak (JAIPk) akan membuka kertas siasatan terhadap Ibrahim yang dikenali sebagai Raja Bomoh berkaitan upacara yang bercanggah dengan ajaran Islam.
Upacara itu tular di media sosial menerusi video berdurasi 25 minit yang memperlihatkan Ibrahim melakukan upacara dipercayai menolak musibah banjir bersama seorang wanita dikenali ‘Puteri Zaleha’.
Pengarah JAIPk, Datuk Mohd. Yusop Husin berkata, perbuatan dua individu tersebut disiasat mengikut Seksyen 14 Enakmen Jenayah Syariah Perak 1992 kerana mencela dan menghina agama Islam.- K! ONLINE


Petani, penternak Melaka rugi RM2.8 juta akibat banjir
Oleh DIYANATUL ATIQAH ZAKARYA

6 Januari 2022, 3:25 pm
MELAKA – Penternak dan petani di negeri ini menanggung kerugian kira-kira RM2.8 juta susulan bencana banjir yang melanda pada, minggu lalu.
Ketua Menteri Melaka, Datuk Seri Sulaiman Md. Ali berkata, jumlah itu direkodkan oleh Jabatan Pertanian negeri hasil laporan diterima daripada pengusaha yang tampil selepas bencana beransur pulih.
Ujarnya, hasil perbincangaan menerusi Majlis Mesyuarat Kerajaan Negeri (MMKN) semalam, kerajaan negeri memutuskan untuk membuat permohonan kepada kerajaan Persekutuan bagi mendapatkan bantuan berkaitan isu tersebut.
“Setakat ini anggaran kerugian yang dialami mereka adalah sebanyak RM2.8 juta melibatkan tanaman kontan, ternakan lembu, kambing dan lain-lain lagi.
“Bagaimanapun, saya tidak dapat memberikan jumlah tepat petani dan penternak yang terjejas kerana semua dapatan ini direkodkan secara berterusan menerusi laporan dibuat,” katanya pada sidang akhbar MMKN di Seri Negeri, di sini, hari ini.
Pada 31 Disember lalu, Melaka dilanda bencana banjir dengan sebanyak 34 kawasan di tiga daerah terjejas dan seramai 2,643 penduduk terpaksa dipindahkan ke 13 buah pusat pemindahan sementara (PPS).

Sehingga pukul 8 pagi tadi, seramai 466 mangsa terdiri daripada 128 buah keluarga juga masih ditempatkan di enam buah PPS.
Dalam pada itu, Sulaiman memberitahu, kerajaan negeri juga bersetuju untuk memberikan pengecualian bayaran penggantian hak milik (berkaitan tanah) yang rosak akibat banjir.
“Pemohon perlu mengemukakan bukti yang mereka terlibat dengan banjir sebelum pengecualian dapat diberikan.
“Selain itu, berkaitan dengan perancangan pembangunan perumahan di kawasan berisiko banjir, kita mahu semua perancangan projek melibatkan lokasi berpaya atau berhampiran sungai melalui kajian terperinci,” katanya.
Jelasnya, antara butir kajian yang perlu diteliti adalah perubahan jumlah taburan hujan di negeri ini iaitu daripada 60 sehingga 70 milimeter (mm) kepada 170mm sehingga 200 mm. -K! ONLINE.


Polis cari kanak-kanak tular minta sedekah
Oleh NUR HUDA MUSA

6 Januari 2022, 3:19 pm
PETALING JAYA – Pihak polis telah menjalankan usaha untuk mengesan seorang kanak-kanak dipercayai bukan warganegara yang rakaman video menunjukkan dirinya sedang meminta sedekah di jalanan tular di media sosial baru-baru ini.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Saiful Annuar Yusof berkata, siasatan akan dijalankan mengikut peruntukan undang-undang yang boleh diambil oleh pihak polis.
“Tindakan boleh diambil mengikut Seksyen 32 Akta Kanak-Kanak 2001 iaitu mana-mana orang yang menyebabkan atau mengakibatkan kanak-kanak atau sebagai seorang yang mempunyai pemeliharaan seorang kanak-kanak, membenarkan kanak-kanak itu berada di mana-mana jalan, premis atau tempat bagi maksud mengemis, menerima sedekah adalah melakukan kesalahan.
“Jika disabitkan, individu terlibat boleh didenda tidak melebihi dua puluh ribu ringgit atau dipenjarakan selama
tempoh tidak melebihi lima tahun atau kedua-duanya,” katanya dalam satu kenyataan di sini hari ini.
Selain itu katanya, tindakan juga boleh diambil mengikut Seksyen 283 Kanun Keseksaan (Bahaya atau galangan di jalan awam atau di haluan pelayaran awam) di mana jika bersalah hendaklah dihukum dengan denda yang boleh sampai RM400.
“Perbuatan yang dilakukan oleh kanak-kanak berkenaan juga boleh diambil tindakan di bawah Seksyen 27 (c) Akta Kesalahan Kecil 1955 (Peminta-peminta sedekah).

“Justeru itu, amaran keras diberikan agar orang ramai tidak terlibat dengan apa-apa kesalahan yang melanggari undang-undang,” ujarnya.
Katanya pihak polis juga menyeru kepada orang ramai untuk menyalurkan sebarang maklumat berkaitan jenayah ke Hotline Polis Kuala Lumpur di talian 03-2146 0584/585 atau mana-mana Balai Polis yang berdekatan.
Terdahulu, seorang kanak-kanak dipercayai warga Rohingya tular di media sosial selepas kelakuannya ketika meminta sedekah di jalanan dikecam orang ramai. – K! ONLINE.


Kalau tiada orang cuci pinggan, tak boleh juga – Vida
Oleh MOHD. HAIKAL ISA

6 Januari 2022, 3:50 pm
PETALING JAYA – “Saya tidak sesekali memandang rendah martabat orang yang bekerja sebagai pencuci pinggan.”
Demikian tegas usahawan kosmetik, Datuk Seri Vida atau nama sebenarnya, Hasmiza Othman menjawab tentang dakwaan kononnya dirinya menghina pekerjaan dilakukan penyanyi Ashira yang mengambil upah mencuci pinggan di kedai makan.
Kata Vida, 50, dia hanya inginkan yang terbaik buat Ashira demi kelangsungan hidupnya terutama untuk menampung kos rawatan suami, Bad Indigo yang menderita penyakit diabetes.
“Kalau tiada orang cuci pinggan, tak boleh juga. Apa yang saya cuba sampaikan buat Ashira adalah saya mahu dia mencari rezeki yang bukan sekadar cukup makan.
“Upah cuci pinggan mungkin dapat RM20 atau RM30 sehari sedangkan dia punya potensi untuk raih pendapatkan barangkali RM1,000 sehari. Itu maksud saya.
“Sebab saya percaya, kos rawatan Bad bukan murah. Saya pasti Ashira lebih dari berkemampuan dapat gaji RM1,000 sehari berbanding RM20 atau RM30 sehari,” katanya kepada Kosmo! Online.
Mengulas lanjut, Pelantun lagu I Am Me itu berkata, Ashira berhak dan layak diberikan pekerjaan yang sesuai dengan kebaikan, bakat dan kecantikan dirinya.

“Dengan kecantikan yang dia ada, dia boleh buat banyak pekerjaan lain yang tetap halal dan lebih daripada cukup untuk menampung hidup. Terutama kos rawatan suami yang sakit.
“Saya sebenarnya kasihan dengan dia. Dia ikhlas berkahwin tetapi tak sampai beberapa ketika, suami pula jatuh sakit. Saya tengok dia tabah dan telan semua kepahitan hidup.
“Saya dah jumpa dia (Ashira dan suami). Saya sedih dengan nasib mereka. Saya taknak dia kerja sekadar cukup makan hari ini dan malamnya sahaja kerana tuntutan hidupnya lebih daripada itu,” ujarnya.
Ditanya sama ada dirinya ada menghulurkan bantuan dari segi kewangan kepada Ashira dan suami, Vida menjawab: “Saya taknak cerita nanti orang cakap saya suka menunjuk-nunjuk pula.
“Kos rawatan insya-Allah kita bantu tapi saya tak boleh tolong selamanya sebab itu saya mahu Ashira diberi atau cari kerja yang setimpal dengan bakat yang ada dalam diri demi kelangsungan hidup bersama suami tersayang.
“Orang kutuk dakwaan saya hina orang cuci pinggan. Saya cuma boleh cakap kalian tidak berada di tempat Ashira.
“Bad paling kurang kena cuci luka kaki dua kali sekali. Bukan jari kaki sahaja tau, dah potong sampai separuh tapak kaki. Mereka di luar tak tahu semua itu.”
Dalam pada itu, Ashira ketika dihubungi Kosmo! Online sebentar tadi memberitahu, dia berasa sangat terharu dengan sokongan dan bantuan daripada orang ramai termasuk Vida.
“DSV ada datang tengok kami sekali tempoh hari. Dia ada hulurkan bantuan wang. Rasa terharu orang ambil berat sedangkan kita tiada hubungan darah apa-apa pun.
“Saya faham maksud DSV. Dia nakkan yang terbaik untuk saya. Kami ada berbincang untuk pelan perniagaan untuk masa hadapan. Masih dalam proses perbincangan dan kalau dah ‘confirm’ nanti, saya akan beritahu.
“Abang Bad pun keadaan dia okey sekarang. Kena berjaga-jaga tapi dia pun dah mula bekerja di sebuah bengkel kawannya. Terima kasih atas doa semua,” katanya.
Terdahulu, Vida dikecam netizen apabila dia didakwa menghina dan memandang rendah pekerjaan dilakukan Ashira yang mengambil upah mencuci pinggan di sebuah kedai. – K! ONLINE


Geng Muruku samun, pecah kuil tumpas
Oleh MOHD YUNUS YAKKUB

6 Januari 2022, 4:36 pm
KUALA LANGAT – Kelicikan Geng Muruku melakukan samun dan pecah rumah termasuk di tiga buah kuil sejak tiga bulan lalu berakhir selepas ditahan dalam dua serbuan berasingan di sini, kelmarin.
Lima suspek termasuk ketua geng berkenaan dikenali Muruku berusia 18 hingga 30 tahun ditangkap antara pukul 12.15 tengah malam hingga 4.45 pagi di Banting dan Bandar Baru Klang.
Ketua Polis Daerah Kuala Langat, Superintendan Ahmad Ridhwan Mohd. [email protected] berkata, pihaknya terlebih dahulu menerima laporan daripada seorang setiausaha Kuil Sri Sithuvinayagar Alayam di Telok Bunut, Banting memaklumkan dua pekerja kuil itu cedera di kepala akibat dipukul menggunakan kayu oleh dua suspek.
Katanya, turut hilang adalah seperti pasport, telefon bimbit, komputer riba, wang tunai RM7,800 serta barangan kemas bernilai RM16,000 milik kuil.
“Bertindak maklumat, kita menahan kesemua suspek di Bandar Baru Klang dan Banting serta menemui barangan milik mangsa disyaki hasil jenayah geng berkenaan.
“Hasil siasatan mendapati mereka aktif sejak tiga bulan lalu serta mempunyai rekod lampau berkaitan jenayah dan dadah,” katanya pada sidang akhbar hari ini.

Beliau memberitahu, pihaknya juga berjaya merampas semula barangan hasil jenayah geng itu termasuk televisyen, peket susu tepung, amplifier, dua batang memancing, set mesin dril dan mesin penyemburan asap.
Jelas Ahmad Ridhwan, modus operandi geng ini adalah melakukan jenayah pecah rumah khususnya waktu malam dengan menggunakan peralatan jenayah itu selain senjata seperti parang dan kayu rotan.
“Kuil menjadi sasaran susulan kebiasaannya ada pengunjung yang meletakkan barangan kemas ketika upacara sembahyang.
“Sekiranya samun, mereka akan mengikat mangsa dan melarikan barangan berharga,” katanya.
Beliau menegaskan, menerusi penangkapan itu berjaya menyelesaikan 20 kes pecah rumah di sekitar Banting, Kuala Selangor dan Klang.
“Antara kes itu adalah pecah pejabat peladang daerah ini pada hujung Disember lalu.
“Kesemua suspek yang merupakan penganggur itu kini direman selama enam hari mengikut Seksyen 394 Kanun Keseksaan,” katanya. -K!ONLINE


Penjaga zoo putus tangan digigit harimau benggala
Oleh KOSMO!

7 Januari 2022, 11:00 pm
TOKYO – Tangan seorang penjaga zoo cedera digigit oleh seekor harimau yang terlepas sebelum ia menyerang dua kakitangan lain di sebuah taman safari di Tokyo, lapor akhbar The Sun semalam.
Harimau benggala itu ditemui berkeliaran di luar kandangnya di Taman Safari Nasu apabila kakitangan tersebut tiba kira-kira pukul 7.30 pagi (waktu tempatan) pada Rabu lalu.
Haiwan seberat 150 kilogram itu tidak dipagar di dalam kandang dengan betul pada malam sebelumnya, lapor agensi berita Kyodo.
Tiga kakitangan zoo yang kembali keesokan pagi untuk mencari haiwan itu di koridor menuju ke kawasan pameran diserang secara kejam dengan seorang pekerja wanita berusia dalam lingkungan 20-an kehilangan tangannya.
Seorang kakitangan wanita lain turut digigit pada badannya, manakala seorang kakitangan lelaki mengalami kecederaan di kepala. Mereka kemudian dibawa ke hospital.
Menurut agensi berita Kyodo, penjaga zoo tidak memeriksa pagar kandang harimau dengan betul sebelum taman itu ditutup. Polis kini menjalankan siasatan di taman itu disebabkan kecuaian pengurusan.

“Kemalangan berlaku di kandang harimau pada pagi 5 Januari 2022 dan seorang pekerja telah cedera. Kami sedang mengesahkan keadaan pekerja-pekerja dan menyiasat punca insiden tersebut,’’ tulis pihak zoo menerusi ciapan di Twitter.
“Kami akan beritahu dengan lebih lanjut sebaik sahaja mengetahui butiran kejadian. Buat masa ini, taman itu akan kekal ditutup,’’ jelas ciapan itu. – Agensi


Jepun perkenal bas kereta api
Oleh KOSMO!

7 Januari 2022, 9:30 pm
TOKYO – Jepun baru-baru ini mendedahkan Kenderaan Dwi-Mod (DMV) pertama di dunia, yang boleh berjalan  jalan raya seperti bas dan di atas landasan seperti kereta api, lapor laman berita Oddity Central kelmarin.
Kenderaan unik itu diperkenalkan bulan lalu di bandar Kaiyo, wilayah Tokushima.
Bas mini itu amat praktikal kerana boleh bergerak dengan menggunakan tayar getah biasa apabila di atas jalan raya dan apabila perlu berubah kepada mod kereta api, sepasang roda logam pula akan dijatuhkan dari perut kenderaan itu.
Malah, pertukaran mod bagi kenderaan itu juga hanya mengambil masa selama 15 saat.
“DMV ini boleh digunakan oleh penduduk tempatan sebagai bas dan juga kereta api.
“Bagi kawasan luar bandar di mana penduduknya semakin tua, kami menjangkakan ia merupakan satu bentuk pengangkutan awam yang sangat baik,” kata Ketua Pegawai Eksekutif syarikat Asa Coast Railway, Shigeki Miura.

Kenderaan dwi-mod yang didatangkan dalam pelbagai warna itu bergerak dengan kuasa diesel dan boleh membawa sehingga 21 penumpang pada satu-satu masa.
Ia bergerak pada kelajuan 60 kilometer per jam (km/j) dalam mod kereta api dan sehingga 100 km/j dalam mod bas.
Shigeki berkata, dia yakin kenderaan unik itu dapat membantu bandar kecil seperti Kaiyo dengan populasi yang semakin tua dan semakin berkurangan di mana syarikat pengangkutan konvensional bergelut untuk menjana pendapatan.
Kenderaan itu bakal meliputi sebahagian daripada pantai pulau Shikoku, menghubungkan beberapa bandar dan menawarkan penumpang dengan pemandangan tepi laut yang menakjubkan. – AGENSI


Itali wajibkan vaksinasi penduduk 50 tahun ke atas
Oleh KOSMO!

7 Januari 2022, 10:00 pm
ROM, ITALI – Kerajaan Itali mewajibkan penduduk berusia 50 tahun dan ke atas untuk mendapatkan  vaksinasi di bawah peraturan tegas baharu  bagi mengawal peningkatan kes Covid-19 di negara itu, lapor stesen penyiaran CNN semalam.
Perdana Menteri, Mario Draghi dalam satu kenyataan berkata, langkah mandatori itu diperkenalkan bagi memperlahankan pertumbuhan keluk penularan wabak tersebut dan menggesa penduduk Itali yang belum divaksinasi untuk mendapatkan pelalian.
“Kami melaksanakan peraturan ini dalam kalangan kumpulan usia yang paling berisiko dimasukkan ke hospital bagi mengurangkan tekanan ke atas institusi perubatan dan menyelamatkan nyawa.
“Langkah ini juga adalah perlu untuk memastikan hospital dapat berfungsi dengan baik dan pada masa sama, memastikan sekolah serta perniagaan dapat terus dibuka,” katanya dalam satu kenyataan, kelmarin.
Peraturan tersebut berkuat kuasa serta-merta sehingga 15 Jun ini.
Dalam pada itu, sumber kerajaan memberitahu CNN semalam bahawa pekerja berusia 50 tahun ke atas di negara itu yang tidak menerima vaksinasi berdepan dengan hukuman denda antara €600 dan €1,500 (RM2,857 hingga RM7,142).

Selepas lima hari sekiranya masih tidak mendapatkan suntikan vaksinasi, gaji mereka tidak akan dibayar, namun jawatan tetap dikekalkan. Pembayaran gaji hanya akan dilakukan selepas mereka menerima suntikan tersebut.
Sementara itu, bagi individu ingkar berusia lebih 50 tahun yang tidak bekerja atau telah bersara, mereka akan didenda sebanyak €100 (RM476).
Setakat ini, kira-kira 74 peratus daripada penduduk Itali telah menerima sekurang-kurangnya dua dos suntikan vaksinasi Covid-19, enam peratus mendapat satu dos suntikan dan 35 peratus menerima suntikan dos penggalak.
Itali telah merekodkan lebih 138,000 kematian akibat Covid-19 sejak wabak tersebut mula menular di negara itu pada Februari 2020. – AGENSI


Orang Asli mati dibaham Pak Belang
Oleh AIMUNI TUAN LAH

7 Januari 2022, 9:39 pm
GUA MUSANG – Sambutan perayaan menuai padi dan menangkap ikan sungai masyarakat Orang Asli suku kaum Temiar bertukar tragedi apabila salah seorang penduduk ditemui maut selepas dipercayai dibaham seekor harimau belang di Kampung Sau, Pos Bihai di sini hari ini.
Dalam kejadian pukul 9.10 pagi itu, mangsa, Anek Along yang dipercayai sedang menumbuk padi huma di belakang rumahnya disedari hilang sebelum orang kampung menemui mayatnya bersama harimau itu.
Ketua Polis Daerah Gua Musang, Superintendan Sik Choon Foo berkata, anak perempuan mangsa yang masih belum disahkan usianya menyedari kehilangan bapa selepas tiada sahutan apabila dipanggil beberapa kali.
Katanya, anak mangsa telah mencari lelaki itu di belakang rumah sebelum melihat kesan darah pada daun-daun pokok.
“Anak mangsa kemudian telah memanggil orang kampung untuk mencari bapanya berdasarkan kesan darah pada daun-daun pokok.
“Tidak lama kemudian, orang kampung akhirnya telah menjumpai mayat mangsa bersama harimau itu. Orang kampung telah membaling lembing dan dipercayai telah terkena harimau sebelum haiwan itu lari ke kawasan hutan berhampiran,” katanya ketika dihubungi Kosmo! hari ini. – K! ONLINE.


Dua nenek bergaduh ganggu lalu lintas di jalan
Oleh KOSMO!

7 Januari 2022, 9:00 pm
JAKARTA – Sebuah video tular memperlihatkan kejadian dua nenek bergaduh seperti kanak-kanak di atas jalan sehingga mengganggu lalu lintas, lapor laman berita Suara.com.
Video yang dimuat naik di akaun TikTok bernama @noenk34 itu menunjukkan kejadian berlaku di simpang empat sebatang jalan.
Seorang lelaki yang merakam kejadian berkata, pergaduhan itu dimulakan oleh nenek berbaju putih.
Kelihatan kelopak-kelopak bunga bertaburan di atas jalan setelah dilempar oleh mereka berdua.
Ketika bergaduh, seorang nenek berbaju coklat dilihat cuba memukul nenek berbaju putih itu menggunakan dulang di tangannya.
Mereka kemudian beredar setelah sedar diperhatikan oleh pengguna jalan raya yang lain.

Netizen mula membanjiri ruangan komen.
“Memang betul orang cakap, sifat semula jadi kanak-kanak akan kembali bila sudah tua,’’ tulis seorang netizen. – Agensi


Banjir : Pekebun durian korban pertama di Johor
Oleh FARAHWAHIDA AHMAD

7 Januari 2022, 10:26 pm
SEGAMAT – Seorang warga emas ditemui mati lemas selepas motosikal yang ditunggang hanyut di bawa arus deras dalam kejadian di Serakek, Buloh Kasap di sini hari ini.
Ketua Balai Bomba dan Penyelamat (BBP) Bandar Segamat, Penolong Penguasa Bomba (PPgB) Muhd Hazim Abdul Razak berkata, penunggang motosikal yang juga pekebun terbabit dikenali sebagai Gan Ai Boon, 63.
Katanya, pihak BBP Bandar Segamat menerima panggilan pada pukul 4.49 petang memaklumkan mangsa tidak pulang dari kediamannya sejak semalam oleh polis di Balai Polis Buloh Kasap.
“Kejadian dipercayai berlaku apabila mangsa yang menaiki motosikal menghala ke kebun duriannya di sekitar lokasi kejadian.
“Mangsa kemudiannya cuba menyeberangi arus air deras di atas jalan.
“Disebabkan arus terlalu deras, mangsa tidak dapat mengawal motosikalnya lalu dihanyutkan sehingga ke dalam sungai yang berhampiran,” katanya ketika dihubungi di sini hari ini.

Menurut Muhd Hazim, mayat mangsa ditemui kira-kira pukul 5.15 petang tadi pada jarak 50 meter daripada lokasi mangsa dipercayai dihanyutkan arus deras. – K! ONLINE.


Keserasian bantu KL Thunder julang Piala Sumbangsih
Oleh MOHD. FITRIE MUHAMAD

7 Januari 2022, 10:20 pm
KUALA LUMPUR – Persefahaman yang baik antara pemain membantu Kuala Lumpur (KL) Thunder menjulang Piala Sumbangsih Liga Sepak Takraw (STL) selepas menewaskan Bomba Fighters di Stadium Titiwangsa, Kuala Lumpur sebentar tadi.
Kebangkitan yang cuba dijelmakan Bomba Fighters di awal set kedua seakan belum cukup dan berjaya dinafikan oleh KL Thunders yang memastikan kemenangan 21-7, 21-14.
Ketua Pasukan KL Thunders, Amirul Zazwan Amir berkata, faktor persefahaman yang baik diantaranya dan rakan sepasukan menjadi pemisah antara KL Thunders dengan Bomba Fighters.
“Bagi saya semua pasukan memiliki kelebihan masing-masing. Ini perlawanan pertama dan saya percaya setiap pasukan masih mencari permainan sebenar.
“Di set kedua, kesilapan kami menghadiahkan mata kepada pasukan lawan tetapi dalam situasi 13-14, kami berjaya atasinya dengan baik.
“Keistimewaan kami adalah keserasian diantara pemain kerana pasukan ini dibarisi pemain sama seperti musim lalu,” katanya ketika ditemui selepas perlawanan, sebentar tadi.

Dalam perlawanan itu, Azlan Alias, Amirul Zazwan dan Syahir Rosdi berjaya memulakan perlawanan dengan penuh gaya untuk menoktahkan perlawanan 21-7.
Syahir menjadi antara watak penting buat KL Thunders selepas beberapa servisnya berjaya menghasilkan mata buat KL Thunders.
Memasuki set kedua, Bomba Fighters tampil lebih baik yang menyaksikan kedua-dua pasukan saling mengutip mata namun keserasian jelas menjadi pemisah untuk KL Thunders mengesahkan kemenangan 21-14. – K! ONLINE.


[VIDEO] Pemandu lori pasir positif dadah rempuh 3 kenderaan
7 Januari 2022, 11:23 pm
AMPANG – Kegagalan brek dipercayai punca sebuah lori yang membawa muatan pasir merempuh dua buah kereta dan sebuah motosikal yang diparkir di bawah rumah kedai Sri Bayu, dekat sini hari ini.
Bagaimanapun dalam kejadian kira-kira pukul 5 petang itu, pemandu lori terbabit dan orang awam yang berada di tempat kejadian tidak mengalami sebarang kecederaan.
Ketua Polis Daerah Ampang Jaya, Asisten Komisioner Mohamad Farouk Eshak berkata, siasatan awal mendapati kemalangan berlaku di lampu isyarat Jalan Bukit Permai ketika lori yang membawa muatan pasir seberat 22 tan dari arah Hulu Langat menuju ke kawasan Ampang.
“Semasa berhenti di persimpangan lampu isyarat, lori tersebut dipercayai hilang fungsi brek lalu melanggar dua buah kereta dan sebuah motosikal yang diparkir di bawah rumah kedai Sri Bayu.
“Bagaimanapun tiada kemalangan jiwa dilaporkan dan hanya melibatkan kerosakan pada kenderaan-kenderaan yang terlibat,” ujarnya dalam kenyataan sebentar tadi.
Menurutnya, pemandu lori kemudiannya dibawa ke Balai Trafik Ampang Jaya untuk pemeriksaan lanjut dan hasil semakan mendapati pemandu tersebut memiliki dua rekod jenayah lampau tahun 2015 (tidak dikehendaki).

“Hasil saringan awal air kencing yang dijalankan juga mendapati pemandu lori yang berusia 39 tahun itu positif dadah jenis syabu,” ujarnya.
Katanya, pihak polis akan mengemukakan permohonan reman dibawah Seksyen 117 Kanun Prosedur Jenayah (KPJ) dan kes disiasat dibawah Seksyen 44(1) Akta Pengangkutan Jalan 1987. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Kapal selam Rusia berlanggar dengan kapal perang Britain
Oleh KOSMO!

7 Januari 2022, 10:30 pm
LONDON – Kementerian Pertahanan Britain (MoD) mengesahkan kejadian sebuah kapal selam Rusia bertembung dengan kapal perang milik Tentera Laut Diraja Britain dalam satu rondaan di perairan Atlantik Utara, lapor Badan Penyiaran Britain (BBC) hari ini.
HMS Northumberland sedang menjejaki kapal selam itu sebelum mengesan ia berada pada jarak beberapa ratus meter sahaja di belakang kapal perang tersebut.
Insiden pada penghujung 2020 itu dirakam oleh seorang kru televisyen yang ketika itu sedang merakam sebuah dokumentari.
Menurut MoD, tidak mungkin pelanggaran itu disengajakan.
Frigat HMS Northumberland sedang mengesan kapal selam itu di kawasan Lingkaran Artik selepas didapati hilang daripada radar, demikian menurut saluran berita Channel 5.
MoD berkata, kapal selam itu dikesan melalui teknologi sonar dan hidrofon peka bunyi yang dipasangkan pada satu tiub panjang untuk mengesan bunyi di dalam air.

Ketika kejadian, sebuah periskop dikesan di permukaan air oleh helikopter milik frigat HMS Northumberland sebelum menyelam kembali dan mengenai sonarnya.
Kerosakan berlaku pada kapal perang itu tidak dijelaskan, namun terpaksa kembali ke palabuhan di Scotland untuk dibaik pulih. – Agensi


Bapa Ungku Ismail meninggal dunia
Oleh SAIRUL ZAMRI MISRANI

7 Januari 2022, 9:24 pm
PETALING JAYA – Bapa kepada pelakon dan pengarah Ungku Ismail iaitu Ungku Abdul Aziz, 70, menghembuskan nafas terakhir hari ini.
Ungku Ismail berkongsi khabar berita duka tersebut menerusi beberapa hantaran dalam Instagramnya tanpa mendedahkan punca kematian ayahnya.
“Kita jumpa lagi ya Bah. Tidurlah sehingga hari itu,” tulisnya ringkas berserta sekeping foto di tanah perkuburan memperlihatkan jenazah Allahyarham ayahndanya selamat disemadikan.
Menjengah ruangan komen, rata-rata pengikut dan rakan selebriti menitipkan salam takziah buat Ungku Ismail sekeluarga atas pemergian bapa tersayang.
“Takziah buatmu sekeluarga. Semoga roh abah ditempatkan dalam kalangan mereka yang beriman.
“Semoga arwah diberikan keampunan dan diletakkan dalam para Solihin. Al-Fatihah dan salam takziah,” tulis orang ramai.

Terdahulu, menerusi hantaran berbeza, pelakon drama Single Terlalu Lama itu turut memuat naik beberapa foto dia bersama arwah bapanya beberapa hari sebelum arwah menghembuskan nafas terakhir.
Setakat ini, usaha Kosmo! Online mendapatkan Ungku Ismail masih belum berjaya. – K! ONLINE.


Tun Mahathir sekali lagi dimasukkan ke IJN
Oleh AHMAD SHAHERMAN SHAMSURI

7 Januari 2022, 8:05 pm
PETALING JAYA – Bekas Perdana Menteri, Tun Dr. Mahathir Mohamad dimasukkan ke Institut Jantung Negara (IJN) hari ini.
IJN dalam satu kenyataan berkata, Ahli Parlimen Langkawi itu akan menjalani prosedur perubatan elektif di hospital terbabit.
“Selaras dengan prosedur operasi standard (SOP) semasa, tiada sebarang pelawat dibenarkan melawat Yang Berbahagia Tun Mahathir,” ujar IJN hari ini.
Pada 16 Disember lalu, Mahathir turut dimasukkan ke IJN bagi menjalani pemeriksaan kesihatan dan dibenarkan keluar hospital kira-kira lapan hari kemudiannya.-K! ONLINE


Banjir : Mangsa ikat perut makanan sampai lewat
Oleh FARAHWAHIDA AHMAD

7 Januari 2022, 8:27 pm
MUAR – Mangsa banjir di sebuah PPS di Lenga di sini mendakwa terpaksa mengikat perut apabila menerima makanan agak lambat.
Menurut salah seorang mangsa yang mahu dikenali sebagai Sani, 40, makanan yang diagihkan bukan sahaja berlaku pada sarapan pagi malah makan tengah hari dan malam.
“Kami di sini bukan mahu minta lebih. Bukan juga mahu menyusahkan orang lain. Tapi cuba bayangkan datuk, nenek, anak-anak kita kena tahan lapar. Saya tengok tidak sampai hati.
“Sarapan pagi juga agak lambat. Warga emas lepas solat subuh sepatutnya sudah mula bersarapan pukul 7 pagi. Paling lambat pun 8 pagi.
“Ini sudah pukul 9 baru sarapan pagi sampai. Hari ini makanan tengah hari pukul 2 petang pun belum dapat. Saya sedih lihat mereka ternanti-nanti makanan sampai,”katanya ketika dihubungi di sini.
Seorang lagi mangsa, Zainal, 35, memberitahu, makanan yang disediakan adalah dari pihak katering yang diberi kontrak.

Jelasnya, antara alasan yang diberi atas kelewatan penghantaran adalah jalan ke laluan PPS dinaiki air dan terputus hubungan. -K! ONLINE


Kerajaan tambah baik bantuan untuk PKMS, pemilik kenderaan
Oleh EDDY AQMAL MOHAMED HAMIDI

7 Januari 2022, 7:39 pm
PUTRAJAYA – Kerajaan hari ini mengumumkan penambahbaikan Kemudahan Bantuan Bencana dan pelaksanaan Baucar Diskaun Automotif Keluarga Malaysia bagi meringankan beban golongan yang terjejas selepas dilanda banjir baru-baru ini.
Menteri Kewangan, Tengku Datuk Seri Zafrul Tengku Abdul Aziz berkata, peruntukan Kemudahan Bantuan Bencana bagi meringankan bebas perusahaan mikro, kecil dan sederhana (PMKS) telah ditingkatkan daripada RM200 juta kepada RM500 juta.
“Ciri-ciri kemudahan ini juga telah ditambah baik di mana jumlah pembiayaan maksimum ditambah daripada RM500,000 kepada RM150,000 untuk perusahaan mikro manakala tempoh pembiayaan maksimum dipanjangkan daripada lima tahun kepada tujuh tahun.
“Menerusi inisiatif Baucar Diskaun Automotif Keluarga Malaysia pula, sehingga RM1,000 untuk warganegara layak telah diumumkan bagi tujuan pembaikan atau penggantian kenderaan
penumpang persendirian termasuk motosikal, trak pikap dan van bertingkap yang rosak akibat banjir,” katanya menerusi satu kenyataan hari ini.
Menurut Tengku Zafrul, inisiatif itu merupakan usahasama antara kerajaan dan syarikat automatif di mana syarikat akan menawarkan diskaun sekurang-kurangnya 25 peratus bagi kerja pembaikan serta tundaan kenderaan secara percuma dan kerajaan akan menyediakan baucar diskaun sehingga RM1,000.
“Dalam hal ini kerajaan mengalu-alukan langkah syarikat Perodua dan Proton untuk menawarkan diskaun 50 peratus ke atas kos alat ganti manakala Perodua pula menawarkan upah kerja pembaikan secara percuma.

“Untuk memanfaatkan baucar diskaun tersebut, pemilik kenderaan tidak perlu membuat sebarang permohonan sebaliknya pemilik kenderaan yang rosak akibat banjir boleh menebus baucar tersebut di pusat servis atau pengedar sah untuk syarikat automotif yang terlibat,” katanya.- K! ONLINE


‘Warga Rohingya jangan besar kepala, Malaysia ada undang-undang’
7 Januari 2022, 8:22 pm
KAJANG – Warga Rohingya yang tinggal di negara ini diingatkan agar jangan ‘besar kepala’ hingga melanggar semua peraturan yang ditetapkan kerajaan Malaysia.
Menteri Dalam Negeri, Datuk Seri Hamzah Zainudin berkata, jika mahu tinggal di negara ini mereka perlu ikut peraturan yang telah ditetapkan dan jika gagal tindakan tegas akan dilakukan.
“Walaupun pelarian warga Rohingya merupakan pemegang kad pelarian Pertubuhan Bangsa-Bangsa Bersatu (UNHCR), ia bukan ‘lesen’ untuk mereka berbuat sesuka hati dan melanggar peraturan negara ini.
“Saya tak suka sesiapa yang naik kepala, melanggar undang-undang negara, tak kira sama ada dia warganegara atau tidak, mahupun pelarian perlu ikut undang-undang negara ini.
“Walaupun kita simpati mereka menghadapi masalah, mereka tidak boleh melakukan kesalahan yang boleh menyebabkan masalah yang lain seperti berniaga di lampu isyarat, meminta sedekah dan sebagainya,” ujarnya.
Beliau berkata demikian ketika ditemui selepas menghadiri Program Mekar Jabatan Pendaftaran Negara (JPN), di Taman Sri Nanding, Hulu Langat, di sini.

Program itu bertujuan membantu memudahkan urusan mangsa banjir mendapatkan semula dokumen seperti MyKad, sijil lahir dan sijil kematian yang hilang atau rosak akibat banjir.
Dalam pada itu, tegas beliau, pihaknya sudah mengarahkan Polis Diraja Malaysia (PDRM) agar memberi perhatian serius kepada perkara ini.
“Setiap anggota di lapangan perlu benar-benar faham keadaan mereka (pelarian) ini. Kalau mereka tak patuh, ambil tindakan segera,” ujarnya.
Terdahulu, Timbalan Ketua Polis Negara, Datuk Razarudin Husain berkata, polis sedang menjalankan siasatan berkenaan pengemis jalanan yang membabitkan etnik Rohingya yang melakukan kegiatan mengemis di bandar besar di negara ini.
Katanya, kemungkinan wujud sindiket sebagai ‘dalang’ kepada etnik Rohingya di negara ini termasuk menggunakan kanak-kanak untuk mengemis. – K! ONLINE


Suami malas biar ibu mentua urus isteri lepas bersalin
Oleh KOSMO!

7 Januari 2022, 7:00 pm
JAKARTA – Aksi seorang lelaki yang hanya duduk tercegat dan tidak membantu isterinya yang baru melahirkan anak di sebuah hospital di Indonesia dikecam netizen  kerana membiarkan ibu mentuanya melakukan tugas itu seorang diri, lapor laman berita Suara.com hari ini.
Berdasarkan klip video yang tular di TikTok, seorang wanita yang baru lepas melahirkan anak dilihat terbaring di atas katil sebuah hospital dalam keadaan tidak bermaya.
Di tepi katilnya, kelihatan ibu wanita berkenaan yang sudah tua duduk di atas lantai bersama  bayi anaknya.
“Saya kasihan melihat ibu kepada wanita ini yang tidak dapat berehat kerana perlu menjaga bayi anaknya sedangkan menantunya ada di situ,” tulis keterangan dalam video tersebut.
Tambah keterangan itu, suami wanita berkenaan hanya tidur, bahkan ketika bayinya menangis, dia hanya berdiam diri dan tidak berbuat apa-apa.
“Suaminya berada di situ, namun hanya tidur sahaja. Anak menangis pun dia langsung tidak bergerak, apatah lagi hendak mendukung bayinya.

“Akhirnya, ibu mentuanya yang bangun dan membantu wanita itu menjaga bayinya sedangkan dia sudah tua.
“Jadi, buat para suami di luar sana, kalau  menemani isteri bersalin, tolong bantu mereka dan jangan hanya duduk dan tidak berbuat apa-apa,” kata keterangan video itu lagi.
Video tersebut menjadi tular dengan ramai netizen memberikan pelbagai komen.
“Mungkin sebab bayinya baru lahir, jadi dia tidak berani mendukung bayi itu kerana bimbang tersalah teknik,” kata seorang netizen.
“Begitulah pengorbanan seorang ibu. Ketika kita kecil, dia penat menguruskan kita dan ketika cucunya lahir, dia menguruskan cucunya pula,” kata seorang pengguna lain. – AGENSI


Sindiket jual dos penggalak berleluasa di Indonesia
Oleh KOSMO!

7 Januari 2022, 7:30 pm
JAKARTA – Pihak berkuasa Indonesia mengesan aktiviti penjualan vaksin dos penggalak Covid-19 kepada  orang awam yang dipercayai dilakukan oleh sindiket haram, lapor portal berita Coconuts semalam.
Agensi Kesihatan Surabaya berkata, pihaknya menerima aduan daripada orang ramai yang mengaku bahawa mereka menerima suntikan dos penggalak Sinovac yang dijual pada harga 250,000 rupiah (RM73.20).
Agensi berkenaan percaya pengedaran secara haram dos penggalak di bandar itu sebenarnya lebih berleluasa berbanding apa yang diketahui dan terdapat sindiket yang menjadi dalang kepada aktiviti itu.
Sementara itu, sebuah pertubuhan awam yang menyediakan maklumat mengenai Covid-19 di Indonesia, Lapor Covid-19 berkata, ia telah menerima 71 laporan mengenai aktiviti penipuan berkaitan vaksin sejak September 2021.
Daripada jumlah itu, sebanyak 33 laporan adalah berkaitan dengan peruntukan haram bagi dos penggalak kepada individu bukan petugas kesihatan.
“Ogos dan September 2021 adalah bulan di mana orang ramai banyak mencari dos penggalak yang sepatutnya diberikan hanya kepada petugas kesihatan.

“Keadaan itu membuka peluang kepada munculnya aktiviti rasuah berkaitan vaksin,” kata seorang ahli Lapor Covid-19, Amanda Tan.
Pemerintah Indonesia akan memulakan pemberian dos penggalak kepada penduduknya pada 12 Januari ini dengan menyasarkan kira-kira 21 juta penduduk di 244 buah bandar atau wilayah yang telah memberi vaksinasi lengkap kepada sekurang-kurangnya 60 peratus daripada populasinya.
Sebelum ini, dos penggalak Covid-19 hanya diberikan kepada barisan petugas kesihatan negara itu, dan orang awam akan menerima suntikan tersebut minggu depan, pada harga yang belum didedahkan. – AGENSI


56 kes penyakit berjangkit libatkan mangsa banjir
Oleh SITI A'ISYAH SUKAIMI

7 Januari 2022, 7:41 pm
PUTRAJAYA – Sebanyak 56 kes penyakit berjangkit dikesan dalam kalangan mangsa banjir hari ini, dengan jumlah kumulatif sebanyak 2,359 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada 56 kes tersebut, sebanyak 33 kes jangkitan saluran pernafasan akut, sembilan kes penyakit kulit dan 14 kes acute gastroenteritis.
“Dalam masa sama, jumlah keseluruhan kes positif Covid-19 dalam kalangan mangsa banjir kekal 465 kes susulan tiada kes baharu hari ini serta tiada kes baharu dicatatkan di Pusat Pemindahan Sementara (PPS) dan jumlah itu kekal 15 kes.
“Selain itu, tiada pertambahan kluster baharu di PPS sekali gus kekal dengan satu kluster,” katanya dalam satu kenyataan di sini hari ini.  -K! ONLINE


Banjir : Semak kelayakan di Tabika, premis Kemas
Oleh SUBKHI SUDARJI

7 Januari 2022, 7:47 pm
PUTRAJAYA- Kementerian Pembangunan Luar Bandar (KPLB) menjadikan Taman Bimbingan Kanak-Kanak (Tabika) dan premis Kemas sebagai pusat sehenti bagi menyemak kelayakan mendapatkan bantuan pembaikan rumah pasca banjir.
Menterinya, Datuk Seri Mahdzir Khalid berkata, bancian jumlah rumah yang perlu dibaiki serta dibina semula sedang dilakukan dan kerja-kerja pembinaan akan dilaksanakan sebaik data bancian lengkap.
“KPLB memutuskan untuk menjadikan tabika dan premis Kemas di lokasi banjir sebagai pusat sehenti mulai Selasa depan untuk memudahkan semakan dan pendaftaran kelayakan.
“Sebagai permulaan, KPLB akan berada di Tabika Kemas Bukit Changgang, Banting, Selangor selama tiga hari bermula Selasa ini untuk mengemas kini dan menyemak data pemohon yang layak untuk bantuan pembaikan rumah pasca banjir,” katanya menerusi kenyataan, hari ini.
Menurut Mahdzir, semua permohonan Ketua Isi rumah (KIR) untuk pembaikan rumah perlu dibuat melalui Pusat Kawalan Operasi Bencana, Pusat Kawalan Operasi Bencana (PKOB) Daerah dan Pejabat Daerah sebelum disah dan didaftarkan oleh Unit Penyelarasan Pelaksanaan, ICU, Jabatan Perdana Menteri. – K! ONLINE


Jepun bina senjata musnahkan misil hipersonik
Oleh KOSMO!

7 Januari 2022, 8:30 pm
TOKYO – Kementerian Pertahanan Jepun sedang membangunkan sistem pertahanan jenis railgun sebagai strategi untuk melindungi negara itu daripada serangan senjata generasi akan datang seperti peluru berpandu hipersonik dan dron, lapor akhbar Daily Star semalam.
Railgun merupakan sejenis senjata pertahanan yang menggunakan magnet berkuasa tinggi untuk menembak peluru pada kelajuan lebih 8,047 kilometer sejam.
Setakat ini, tiada sebarang sistem pertahanan dapat digunakan untuk berlindung daripada serangan  peluru berpandu hipersonik.
Ini kerana peluru berpandu tersebut bergerak pada kelajuan yang amat tinggi, di mana ia berupaya mengenai sasaran pada masa yang sama ketika pelancarannya dikesan.
Bagaimanapun, pakar-pakar percaya bahawa railgun merupakan kaedah berkesan untuk memintas senjata hipersonik yang ditembak dari pesawat.
Perkara yang menjadi masalah dalam penggunaan senjata tersebut adalah ia menggunakan jumlah kuasa yang amat tinggi, melebihi had yang boleh dihasilkan oleh kapal perang konvensional.

Unit senjata itu yang berpangkalan di darat pula dapat digunakan sebagai perisai anti peluru berpandu dan  menggunakan sumber kuasa jauh lebih besar.
Sementara itu, menurut agensi berita Nikkei, unit  railgun yang dibangunkanoleh  Jepun dijangka dapat digunakan menjelang 2030. – AGENSI


Tiga bulan untuk baik pulih Jalan Ampang-Jelapang
Oleh ASLIZA MUSA

7 Januari 2022, 7:01 pm
IPOH – Laluan Persekutuan FT 239 Jalan Ampang-Jelapang atau susur keluar Jalan Kuala Kangsar ke Meru yang ditutup satu lorong ekoran mendapan tanah dijangka mengambil masa tiga bulan untuk dibaiki.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, kerja-kerja baik pulih itu dijalankan setelah Jabatan Kerja Raya (JKR) Perak menerima peruntukan sebanyak RM624 ribu.
Katanya, kerja-kerja awalan seperti pembersihan tapak, menebang pokok, persiapan akses jalan masuk dan pembinaan platform kerja telah dijalankan di bawah permukaan jalan bagi tujuan pembaikan lubang benam (sinkhole) dengan kedalaman tujuh meter.
“Pihak JKR Perak juga telah berbincang dan membuat perancangan bersama juruperunding dan kontraktor pakar untuk pelaksanaan kerja dan jentera yang dijadualkan bermula minggu hadapan.
“Anggaran tempoh masa maksimum yang diberikan untuk kerja-kerja pembaikan jalan tersebut adalah tiga bulan,” katanya ketika ditemui di lokasi mendapan di sini hari ini. – K! ONLINE.


Lelaki jerut leher wanita guna tali kasut di perhentian bas
Oleh KOSMO!

7 Januari 2022, 6:30 pm
MIAMI, FLORIDA – Seorang lelaki didakwa atas kesalahan cubaan membunuh selepas menjerut leher seorang wanita menggunakan tali kasut di sebuah perhentian bas di Florida, Amerika Syarikat, lapor laman berita Wion News semalam.
Berdasarkan rakaman sistem televisyen litar tertutup (CCTV), suspek yang dikenal pasti sebagai Aaron K. Quinones, pada awalnya dilihat berpura-pura membetulkan tali kasutnya di belakang seorang wanita yang sedang menunggu bas.
Dia secara tiba-tiba mencabut tali kasutnya dan menjerut leher wanita berkenaan dari arah belakang.
Mangsa kemudiannya cuba menyelamatkan diri sambil diserang lelaki itu yang turut menumbuknya secara bertubi-tubi.
“Seorang lelaki lain kemudian tampil untuk menyelamatkan mangsa sebelum suspek bertindak melarikan diri.
“Suspek telah ditahan dan didakwa atas kesalahannya,” demikian menurut kenyataan polis.

Siasatan bagi kes tersebut dilaporkan masih berlangsung. – AGENSI


Raja Bomoh janji tidak ulang ritual langgar fatwa
Oleh ASLIZA MUSA

7 Januari 2022, 6:59 pm
IPOH – Raja Bomoh atau lbrahim Mat Zin berjanji tidak akan mengulangi upacara yang bertentangan dengan fatwa yang diputuskan Jawatankuasa Fatwa Negeri Perak berkaitan amalan perbomohan yang melibatkannya.
Jawatankuasa Fatwa Negeri Perak yang bersidang pada 17 hingga 19 September 2014 telah memutuskan bahawa amalan perbomohan yang dilakukan Ibrahim berlawanan dengan hukum syarak dan haram.
Fatwa yang diwartakan pada tahun 2015 itu juga menyebut sebarang upacara dan amalan perbomohan yang dilakukan Raja Bomoh itu sama ada menggunakan objek tertentu atau tanpa menggunakan apa-apa objek sama ada untuk tujuan perubatan, perbomohan atau selainnya adalah berlawanan dengan hukum syarak dan haram.
Menurut Ibrahim, dia tidak mengetahui berkaitan fatwa berkenaan dan hanya dimaklumkan selepas ditahan bersama Suliaha Abdul Hamid oleh Bahagian Penguatkuasa Jabatan Agama Islam Perak (JAIPk) semalam bagi memberi keterangan berhubung ritual tolak banjir yang mereka lakukan di Dataran JPS, Teluk Intan pada Selasa lalu.
Katanya, beliau akan mematuhi pewartaan tersebut seperti mana yang telah diterangkan pihak JAIPk.
“Saya baharu dapat warta ini (fatwa), sebelum ini tidak tahu. Jadi saya akan mematuhinya dan ikut apa yang dimaklumkan pihak JAIPk.

“Saya bersyukur kepada Allah dan gembira kerana tahu mengenainya. Pada masa akan datang, saya tidak akan buat yang tidak baik, buat yang baik-baik sahaja untuk Perak, Teluk Intan dan Pasir Salak tanah tumpah darah saya.
“Terima kasih kepada JAIPk kerana berbincang dan memberi kesedaran kepada saya. Jadi, saya berharap rakyat agar patuhlah kepada fatwa,” katanya ketika ditemui selepas prosiding di Mahkamah Rendah Syariah Ipoh di sini hari ini. – K! ONLINE.


Ini baru ‘real’ mafia ayahanda – Netizen
Oleh ALWANI ZAFIRAH

7 Januari 2022, 6:39 pm
PETALING JAYA – Penyanyi dan pelakon, Datuk Awie atau nama sebenarnya, Ahmad Azhar Othman sinonim dengan imej rock melalui penampilan dan pakaian yang digayakan.
Selain itu, beliau juga sering memuat naik gambar dan video menunggang motosikal berkuasa tinggi miliknya berjaya menarik perhatian orang ramai.
Terbaharu, pelakon yang popular menerusi Filem Hantu Kak Limah itu menjadi bahan bualan ramai apabila video konvoinya bersama pasukan tular di media sosial.
Video yang dimuat naik oleh @nan6061, memaparkan penampilan terkini Awie yang dikatakan tampak hebat dan penuh bergaya telah mendapat pelbagai reaksi pengguna lain.
“Sumpah, bergaya betul Awie macam ini,” kata Faizzackk.
“Ini baru betul mafia ayahanda,” kata Piwit.

“Gempak la gaya ayahanda ini, macam pelakon hero bollywood,” Mohd. Taufiq Yasim. K! ONLINE


Villa sambar Coutinho secara pinjaman
Oleh KOSMO!

7 Januari 2022, 6:27 pm
LONDON – Pasukan Liga Perdana Inggeris (EPL), Aston Villa mencipta sensasi tersendiri apabila berjaya menandatangani perancang tengah Barcelona, Philippe Coutinho sebentar tadi.
Menurut kenyataan yang dikeluarkan Villa, penghijrahan Coutinho kini tertakluk kepada ujian perubatan yang bakal dilakukan dalam masa terdekat.
“Coutinho sah menyertai pasukan pada jendela perpindahan kali ini dengan kontrak secara pinjaman sehingga tamat musim selain terma tambahan untuk membelinya secara tetap musim depan.
“Perpindahan ini akan dilengkapkan sekiranya Countinho lulus ujian perubatan selain mendapat permit kerja daripada kerajaan,” kata Villa dalam satu kenyataan.
Sebagai rekod, beberapa kelab EPL sebelum ini dikaitkan untuk mengikat khidmat Coutinho seperti Arsenal, Newcastle United, Tottenham Hotspur dan Liverpool tetapi gagal mengemukakan tawaran rasmi kepada Barcelona.
Coutinho dilihat tidak mempunyai masalah untuk menyertai Villa memandangkan dia memiliki hubungan yang cukup akrab dengan pengurus pasukan, Steven Gerrard yang juga bekas rakan sepasukannya ketika mewakili The Reds sebelum ini. – AGENSI


Rumah teres jadi makmal mini proses dadah
7 Januari 2022, 6:13 pm
KUALA LUMPUR – Taktik sindiket dadah menjadikan sebuah rumah teres dua tingkat di Taman Mastiara, Batu 5, di sini sebagai makmal untuk memproses dadah terbongkar menyebabkan 15 individu ditahan pada Selasa dan Rabu lalu.
Lima wanita dan 10 lelaki berusia 24 hingga 65 tahun itu diberkas bersama pelbagai jenis dadah dianggarkan bernilai RM305,298.
Ketua Polis Daerah Sentul, Asisten Komisioner Beh Eng Lai berkata, dalam serbuan pertama, pihaknya menahan empat individu dan soal siasat ke atas mereka kemudian membawa kepada serbuan di rumah berkenaan yang dijadikan makmal memproses dadah.
“Suspek mengaku makmal itu baru beroperasi tidak sampai sebulan dan disewa pada harga RM1,400 sebulan.  Pelbagai peralatan untuk memproses dadah dan bahan kimia dirampas,” katanya pada sidang akhbar di Ibu Pejabat Polis Daerah (IPD) Sentul, dekat sini hari ini.
Menurut beliau, suspek kemudian membawa polis ke sebuah rumah lain di Taman City Jinjang di sini dan menahan tujuh individu bersama dadah jenis kanabis.
“Polis melakukan serbuan ketiga pada Rabu lalu di sebuah kondominium di Jalan Putramas dan memberkas seorang suspek. Dalam serbuan keempat kita mencekup tiga lagi individu di Taman Cheras Awana, Batu 9, dipercayai aktif mengedar dadah di Kajang dan Cheras,” katanya.

Jumlah keseluruhan dadah yang dirampas dianggarkan 6.1 kilogram bernilai RM305,298. – K! ONLINE


Dituduh terima deposit haram RM449,700
Oleh NOR SHAFAWATI YUP

7 Januari 2022, 7:00 pm
SEREMBAN – Seorang lelaki dihadapkan ke Mahkamah Sesyen di sini hari ini atas pertuduhan menerima deposit tanpa lesen untuk tujuan pelaburan berjumlah RM449,700 tiga tahun lalu.
Tertuduh, B V Jagdeep Singh, 37, bagaimanapun mengaku tidak bersalah selepas pertuduhan terhadapnya dibacakan di hadapan Hakim Diana Md. Razali.
Bapa tiga anak itu didakwa bersetuju menerima deposit daripada seorang lelaki menerusi enam transaksi bank dengan setiap satunya berjumlah RM25,200 hingga RM235,000, sebagai suatu pelaburan yang mana tertuduh tidak mempunyai lesen bagi tujuan tersebut.
Kesalahan itu dilakukan di Maybank Bandar Nilai di sini pada 25 Jun hingga 17 Ogos 2019 dan pendakwaan dibuat mengikut Seksyen 137(1) Akta Perkhidmatan Kewangan 2013 dan boleh dihukum mengikut Seksyen 137(2) Akta yang sama.
Sabit kesalahan, lelaki itu boleh dihukum penjara tidak melebihi 10 tahun atau denda tidak melebihi RM50 juta atau kedua-duanya sekali.
Terdahulu, Timbalan Pendakwa Raya Christopher Enteri Anak Mawan menawarkan jaminan sebanyak RM50,000 berserta syarat tambahan iaitu pasport tertuduh diserahkan kepada mahkamah.

Peguam Harjinder Singh Sandhu merayu jaminan minimum dikenakan ke atas anak guamnya dengan alasan tertuduh tidak mempunyai pekerjaan tetap dan menanggung isteri serta tiga anak yang masih kecil.
Mahkamah membenarkan tertuduh diikat jamin sebanyak RM12,000 bagi kesemua pertuduhan dan kes akan disebut semula 14 Februari depan.-K!ONLINE


Tukar syiling satu tempayan cecah RM25,000
Oleh KOSMO!

7 Januari 2022, 6:07 pm
PETALING JAYA – Pepatah Melayu ada menyebut, ‘sikit-sikit lama-lama jadi bukit’ mungkin bertepatan bagi mengenai situasi ini.
Melalui satu klip video tular di media sosial ketika ini, seorang lelaki berjaya menukar duit syiling yang dikumpul sejak sekian lama sebanyak RM25,000.
Perkongsian itu juga memaparkan duit syiling yang dikumpul sejak sekian lama itu penuh satu tempayan.
Rata-rata orang ramai yang menyaksikan klip video tersebut turut terkejut dengan jumlah wang yang mencecah puluhan ribu ringgit.
“Banyaknya, tapi betul saya pernah tukar syiling yang saya simpan dalam kotak bedak anak saya, penuh kotak tu pun dah dapat RM800 lebih.
“Saya nak cakap, jangan pandang rendah dengan syiling, kita ni kalau 10 sen pun merata dekat rumah. Kumpul saja mana tahu dapat RM100,000,” kata Fakhri Nazim.

“RM25,000 banyak tu, kereta Proton Waja second hand dapat beli tiga. Betul rajin menyimpan abang ni.
“Tengok video ni aku pula rasa nak kumpul duit syiling bermula hari ni, doakan aku istiqomah geng. Dapat beli Yamaha Y15 dah bersyukur dah,” jelas Irfan Paksu. -K! ONLINE.


Dituduh, dikecam terlalu awal cari jodoh, Shuib tidak kisah
Oleh HARYATI KARIM

7 Januari 2022, 6:57 pm
KUALA LUMPUR  – Genap lima bulan pemergian arwah isterinya, Siti Sarah Raisuddin, Shuib menjadi sasaran kecaman netizen hanya kerana soal jodoh yang disifatkan masih terlalu awal untuk dibicarakan.
Shuib yang juga seorang usahawan dan pelawak bagaimanapun tidak kisah dengan pandangan netizen kerana sudah lali dengan situasi berkenaan.
“Bab kena kecam ini saya tidak kisah orang mahu cakap apa. Sebab yang rasa itu saya, selagi saya tidak kacau dan kata orang okeylah. Saya tidak boleh tutup mulut orang,” tutur Shuib.
Ditebak tentang tempoh lima bulan yang dikatakan masih terlalu awal untuk membicarakan soal jodoh, jelas Shuib dia tidak perlu mengambil kira pandangan orang lain selain ibu dan keluarganya sahaja.
“Contoh saya katakan sudah lima bulan ini mahu cari jodoh, nanti orang kata dulu beria- ria sedih sangat sekarang seperti cepat sangat hendak mencari jodoh.
“Ada pihak lain pula kata betullah, kalau seorang diri hendak buat apa. Jika depresi siapa yang hendak tanggung? Jadi, saya tidak perlu dengar kerana terlalu banyak pendapat orang.

“Saya hanya perlu dengar kata ibu, ibu bapa mertua dan keluarga saya. Sebabnya yang ada dengan saya bukan netizen, tetapi keluarga saya. Jika ssya menangis dan tertonggeng di rumah tidak ada netizen datang bertanya khabar, saya okey atau tidak.
“Oleh sebab itu, saya hanya mahu fokus pada kehidupan saya sahaja,” kata Shuib yang ditemui pada majlis pelancaran kempen Loveta X Anzalna disini sebentar tadi.
Dalam pada itu, Shuib turut berkongsi ramai wanita yang menghantar mesej untuk berkenalan menerusi laman sosial, dia bagaimanapun mengambil langkah untuk tidak mengambil serius perkara tersebut.
“Ibu setiap hari tanya, ada ke kawan yang boleh saya bawa berjumpa dengannya. Ramailah wanita yang menghantar mesej menerusi laman sosial bertanya khabar, tetapi saya takut.
“Jika mahu mencari jodoh perlu persetujuan daripada ibu dan anak-anak. Kalau saya yang suka tetapi anak-anak tidak okey memang tidak akan jadi. Buat masa ini saya serahkan kepada Allah sahaja,” tutur Shuib.
Shuib kini memikul tanggungjawab sebagai bapa tunggal kepada empat orang anak selepas isterinya penyanyi Siti Sarah Raisuddin meninggal dunia pada 9 Ogos tahun lalu  selepas melahirkan anak keempatnya Ayash Affan dalam keadaan dijangkiti virus Covid-19.
Hasil perkahwinan bersama Siti Sarah, mereka dikurniakan empat orang cahaya mata, Uwais Alqarni, 10, Dzahira Talita Zahra, 8, Ariq Matin, 6, dan Ayash Affan yang kini berusia lima bulan. -K! ONLINE


Kes Raja Bomoh selesai, empat individu ditahan
Oleh ASLIZA MUSA

7 Januari 2022, 6:35 pm
IPOH – Siasatan berhubung ritual pelik mengelak banjir oleh Raja Bomoh atau Ibrahim Mat Zin di Dataran JPS, Teluk Intan di sini pada Selasa lalu, telah selesai selepas empat individu ditahan semalam.
Pengarah Jabatan Agama Islam Perak (JAIPk), Datuk Mohd. Yusop Husin berkata, tangkapan ke atas dua lelaki dan dua wanita berusia 60 hingga 71 tahun itu dilakukan sepasukan pegawai penguat kuasa agama JAIPk di sekitar Ipoh.
Katanya, kesemua mereka dibawa ke Ibu Pejabat Penguatkuasaan Undang-Undang Syariah untuk disiasat mengikut Seksyen 14 dan 16 Enakmen Jenayah Syariah 1992 atas kesalahan berhubung dengan maruah agama dan institusinya.
Raja bomoh telah membuat laporan polis dan ingin menyaman RM300 juta terhadap pihak yang tidak sokong usaha tolak banjir yang dilakukannya.
“Dua daripada mereka telah dibawa ke Mahkamah Syariah Ipoh untuk sebutan kes dan dibebaskan dengan jaminan RM3,000 dengan seorang penjamin manakala dua lagi dibebaskan dengan bon jaminan penguat kuasa.
“Tarikh sebutan semula kes itu pada 23 Februari ini dan dengan itu, kes tersebut telah diselesaikan,” katanya dalam kenyataannya di sini hari ini.
Dalam prosiding di Mahkamah Rendah Syariah Ipoh di sini hari ini, Ibrahim dan sepupunya, Suliaha Abdul Hamid dibebaskan dengan jaminan RM3,000 setiap seorang mengikut Seksyen 22 Enakmen Tatacara Jenayah Syariah Perak 2004.

Kedua-dua mereka ditahan berhubung video tular berdurasi 25 minit yang memaparkan kedua-dua mereka melakukan upacara yang bercanggah dengan ajaran Islam di Dataran JPS, Teluk Intan. – K! ONLINE.


Banjir : Selangor luluskan peruntukan lebih RM40juta
Oleh MOHAMAD NAUFAL MOHAMAD IDRIS

7 Januari 2022, 6:52 pm
SHAH ALAM – Kerajaan negeri meluluskan peruntukan segera lebih RM40 juta bagi kerja-kerja pembaikan infrastruktur dan pembersihan di kawasan yang terjejas akibat banjir.
Menteri Besar Selangor, Datuk Seri Amirudin Shari berkata, peruntukan tersebut diluluskan pada Majlis Mesyuarat Kerajaan Negeri (MMKN) semalam.
Katanya, daripada jumlah tersebut sejumlah RM9.18 juta telah diluluskan kepada Jabatan Pengairan dan Saliran (JPS) Selangor bagi melaksanakan 13 projek.
“Ini termasuk kerja pengukuhan dan pembinaan ban sungai, penambahan sistem amaran banjir di kawasan titik panas, pembinaan aras platform Tenaga Nasional Berhad (TNB) dan pembelian set penghidup mudah alih (genset).
“Manakala RM31.7 juta pula diluluskan kepada Jabatan Kerja Raya (JKR) Selangor bagi projek kritikal seperti pembersihan runtuhan cerun dan tebing jalan,” katanya pada sidang akhbar khas pemulihan pasca banjir Selangor di sini hari ini.
Beliau memberitahu, setakat 4 Januari lalu didapati 876 yang perlu dibaik pulih dan 32 perlu dibina semula melibatkan lapan buah daerah di negeri. -K! ONLINE


Banjir : Batalion 7 PGA rampas RM3.7 juta barangan seludup
Oleh YATIMIN ABDULLAH

7 Januari 2022, 5:36 pm
RANTAU PANJANG – Batalion 7 Pasukan Gerakan Am (PGA) merampas pelbagai barangan seludup bernilai RM3.7 juta sepanjang musim tengkujuh melanda sempadan Malaysia-Thailand di negeri ini menerusi Op Benteng Covid-19 bermula dari Rantau Panjang ke Pengkalan Kubor, Tumpat.
Pegawai Pemerintah Batalion 7 PGA, Superintendan Azhari Nusi berkata, nilai rampasan itu melibatkan penugasan sepanjang 20 hari sejak mengambil alih tanggungjawab itu pada 16 Disember sehingga semalam.
Menurutnya, rampasan melibatkan makanan dan haiwan menjadi penyumbangan tertinggi kepada kejayaan tersebut.
“Kesemua barangan itu dibawa masuk secara tidak sah menggunakan pangkalan haram yang terdapat di sepanjang Sungai Golok.
“Kami tidak akan berkompromi dengan mana-mana pihak yang terlibat dengan aktiviti jenayah rentas sempadan,” katanya kepada pemberita selepas turun padang menyampaikan bantuan banjir bersama Syarikat Al Tamim World Sdn. Bhd di Kampung Tersang di sini hari ini.
Hadir sama Pengarah Urusan Al Tamim World Sdn. Bhd Datuk Ku Ardanan Dollah dan lebih 50 penduduk di kawasan itu menerima sumbangan berupa barangan keperluan harian.-K! ONLINE


Banjir : Sektor pertanian, ternakan rugi cecah RM23 juta
Oleh ZAKKINA WATI AHMAD TARMIZI

7 Januari 2022, 5:55 pm
SEREMBAN – Seramai 500 orang pengusaha tani, penternak dan peladang di Negeri Sembilan terjejas akibat banjir baru-baru ini dengan kerugian yang dialami mencecah RM23 juta.
Pengerusi Jawatankuasa Bertindak Pertanian dan Industri Asas Tani negeri, Datuk Bakri Sawir berkata, jumlah yang direkodkan itu bagaimanapun akan meningkat selepas bencana banjir tersebut beransur pulih.
“Di Negeri Sembilan seramai 500 orang pengusaha termasuk petani, penternak terkesan melibatkan kos kerugian sebanyak RM23 juta akibat banjir. Kami akan cuba membantu mereka yang terkesan bagi membangunkan semula sektor pertanian ini termasuk agrikultur dan agro makanan.
“Bagaimanapun, dalam seminggu dua akan meningkat nilai selepas ada baki dua daerah lagi yang turut terjejas banjir iaitu di Tampin dan Jempol. Berkemungkinan akan ada pertambahan peringkat bantuan dan kami sedang dalam membuat kira-kira sehingga mengetahui berapa jumlah sebenar,” katanya
Beliau berkata demikian kepada pemberita selepas mengadakan lawatan dalam Program Jualan Harga Ladang Nismilan Prihatin di sini hari ini. – K! ONLINE.


Pemenang Ford Mustang, Ducati dipilih cara sama?
Oleh KOSMO!

7 Januari 2022, 5:24 pm
PETALING JAYA – Keberuntungan seorang lelaki dari Johor yang memenangi cabutan bertuah sebuah kereta Ford Mustang pada satu pertandingan memancing baru-baru menjadi tanda tanya pada orang ramai.
Ketika ini, ramai yang mendakwa kemenangan cabutan bertuah tersebut adalah dirancang apabila lelaki tersebut turut dikatakan dipilih seperti pemenang sebuah motosikal berkuasa tinggi pada tahun 2017.
Sebelum ini, kisah seorang pemenang motosikal Ducati Panigale 1199 pada satu acara permotoran di Pulau Pinang turut tular
Pada tahun 2017, seorang lelaki telah memenangi cabutan bertuah Ducati itu pada satu acara permotoran, Motoday Penang 2017 turut dikatakan sebagai kroni penganjur.
Kemudian pada satu acara pertandingan memancing baru-baru ini, seorang lelaki bertuah berusia 24 tahun memenangi kereta mewah berjenama Ford Mustang yang didakwa dipilih secara sama.
Rata-rata orang ramai yang mendakwa kemenangan itu telah dirancang oleh penganjur telah mencari akaun yang ada kaitan dengan kemenangan itu nama Pakcik Kau telah dinyah aktif ketika ini.

“Tak tahu nak kata betul atau tidak, tapi kalau kita lihat pada gambar dan bukti-bukti yang ada ternyata benda ni betul.
“Malas nak tuduh tapi kalau betul telah dirancang harapnya penganjur tu bertaubatlah. Jangan cari keuntungan dengan cara macam ni,” jelas Redzuan Elias.
“Netizen sekarang sudah bijak, sekejap je orang tahu. Tambah-tambah acara ini besar. Katanya yuran untuk dapatkan nombor cabutan pun dah RM60.
“Kalau dikali dengan beribu manusia yang hadir memang untung sangat la penganjur. Orang pergi sebab letak hadiah cabutan yang mewah. Melayu cukup-cukuplah menipu,” jelas Saifullah Abdullah. – K! ONLINE.


Bot rekreasi River Cruise hilang pendapatan setengah juta
Oleh DIYANATUL ATIQAH ZAKARYA

7 Januari 2022, 5:58 pm
MELAKA – Melaka River Cruise (MRC) mengalami kerugian lebih setengah juta selepas terpaksa menutup operasi susulan fenomena air pasang dan hujan lebat yang menyebabkan paras air Sungai Melaka naik mendadak baru-baru ini.
Ketua Pegawai Eksekutif Perbadanan Pembangunan Sungai dan Pantai Melaka (PPSPM) Datuk Murad Husin berkata, operasi MRC ditutup selama sembilan hari selepas paras air sungai melebihi 1.1 meter.
Katanya, anggaran kerugian sepanjang tempoh penutupan itu melebihi RM500,000 berdasarkan kutipan harian antara RM30,000 hingga RM110,000.
“Pada Disember sehingga awal Januari ini, perkhidmatan bot pelancongan River Cruise terpaksa ditutup kerana paras dan kelajuan air Sungai Melaka yang berada di tahap berbahaya.
“Bot-bot yang disediakan tidak dapat melepasi jambatan disebabkan paras air telah melebihi 1.1 meter dan susulan penutupan itu kita hilang pendapatan lebih RM500,000,” katanya.
Tambahnya, operasi bot rekreasi itu bagaimanapun telah dibuka semula semalam. – K! ONLINE.


Tangguh sementara ambil pekerja Bangladesh
Oleh MOHD. HUSNI MOHD. NOOR

7 Januari 2022, 6:02 pm
PUTRAJAYA – Kementerian Sumber Manusia (KSM) diminta supaya menangguhkan sementara keputusan proses pengambilan pekerja asing dari Bangladesh sehingga kajian tepat dikeluarkan berhubung jumlah sebenar pekerja asing di negara ini.
Gesaan itu dikeluarkan Pertubuhan Kemanusiaan Masyarakat Antarabangsa Malaysia (MHO) dan Persatuan Pengguna Semboyan Malaysia (Semboyan) pada sidang akhbar, di sini hari ini.
Setiausaha Agung MHO, Datuk Hishamuddin Hassim berkata, pihaknya merasakan tidak wajar bagi KSM membawa masuk pekerja asing ke negara ini sedangkan negara kini berdepan lambakan warga asing.
Beliau berkata, sepatutnya kerajaan perlu mendahulukan pekerja tempatan memandangkan kadar pengganguran di negara ini masih kekal tinggi.
“Justeru, satu kajian lebih menyeluruh dan terperinci perlu dijalankan sebelum pengambilan pekerja asing ini bermula.
“Kami juga mahu KSM untuk memberikan peluang dan keutamaan pekerjaan kepada rakyat Malaysia yang masih menganggur atau kehilangan pekerjaan disebabkan pandemik Covid-19,” katanya. -K! ONLINE


McDonald’s kehabisan hash brown di Taiwan
Oleh KOSMO!

7 Januari 2022, 6:01 pm
TAIPEI – Francais McDonald’s Taiwan menyatakan hari ini bahawa sebilangan restorannya kehabisan bekalan hash brown yang diimport dari Amerika Syarikat dan terpaksa menggantung jualan hidangan itu akibat ketidakstabilan bekalan global.
Beberapa restorannya di Taiwan meletakkan papan tanda mengumumkan pembekuan jualan tersebut, manakala hash brown disenaraikan  sebagai ‘tidak ada buat masa ini’ dalam menunya.
“Terdapat kekurangan bekalan hash brown di restoran-restoran McDonald’s dan jualan akan digantung buat sementara waktu.
“Kami mengucapkan terima kasih kepada pelanggan atas sokongan mereka dan kami memohon maaf kerana kesulitan ini,” demikian menurut satu kenyataan yang disiarkan di laman syarikat itu.
McDonald’s Taiwan  menyatakan, pihaknya akan memulakan semula jualan hash brown pada separuh kedua bulan ini selepas stok sampai tetapi jualan jejari kentang tidak terjejas.
Rangkaian bekalan pelbagai barangan di seluruh dunia seperti mikrocip, makanan, barangan elektronik dan kayu terganggu akibat pandemik koronavirus. – AFP


India catat kematian pertama berkaitan Omicron
Oleh KOSMO!

7 Januari 2022, 5:45 pm
NEW DELHI – Seorang warga emas berusia 74 tahun dari Rajasthan, India, menjadi individu pertama yang meninggal dunia akibat varian Omicron di negara itu, lapor akhbar Saudi Gazette semalam.
Menurut pegawai, lelaki tersebut menghidap penyakit diabetes dan beberapa keadaan komorbid.
“Secara teknikalnya, ia merupakan kematian berkaitan dengan varian Omicron.
“Pesakit adalah seorang warga emas yang menghidap diabetes dan keadaan komorbid,” kata Setiausaha Bersama Kementerian Kesihatan India, Lav Agarwal dalam satu taklimat akhbar, kelmarin.
Menurut laporan akhbar The Indian Express, pesakit berkenaan dimasukkan ke sebuah hospital di bandar Udaipur pada 15 Disember tahun lepas dan meninggal dunia 15 hari kemudian.
Doktor mengesahkan bahawa dia telah menerima vaksinasi lengkap.

India melaporkan sebanyak 2,630 kes Omicron setakat ini. Semalam, lebih 90,000 kes Covid-19 dicatatkan, hampir enam kali ganda meningkat bagi sepanjang minggu lepas yang dipercayai didorong oleh varian Omicron. – AGENSI


Cuaca buruk di beberapa negeri malam ini
Oleh FITRI HAZIM

7 Januari 2022, 5:32 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat di negeri Kedah, Perak, Selangor, Kuala Lumpur, Putrajaya, Johor, Sarawak dan Sabah yang dijangka berlaku sehingga pukul 7 malam hari ini.
MetMalaysia dalam kenyataan di Facebooknya berkata, penduduk di seluruh kawasan terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
“Di Kedah kawasan yang terlibat ialah Baling, Kulim dan Bandar Baharu, manakala di Perak kawasan yang dijangka terlibat ialah Kinta, Perak Tengah, Kampar, Hilir Perak, Batang Padang dan Mualim.
“Selain itu, ramalan yang sama melibatkan Gombak, Petaling, Kuala Langat, Hulu Langat dan Sepang di Selangor,” katanya di sini hari ini.
Tambahnya, kesemua kawasan di Wilayah Persekutuan Kuala Lumpur dan Putrajaya bakal berdepan dengan cuaca buruk malam ini.
“Begitu juga beberapa kawasan di Johor iaitu Batu Pahat dan Pontian manakala di Sarawak melibatkan kawasan di Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu, Miri (Beluru, Telang, Usan dan Marudi) dan Limbang,” jelasnya.

Manakala bagi Sabah kawasan terlibat Pedalaman (Sipitang, Tenom, Beaufort, Keningau dan Tambunan) dan Pantai Barat (Papar, Putatan, Penampang, Kota Kinabalu, Tuaran dan Ranau).
Menurut MetMalaysia amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – K! ONLINE


Kambing bermata satu muncul, netizen kaitkan dengan dajal
Oleh KOSMO!

7 Januari 2022, 5:30 pm
JAKARTA – Seekor kambing bermata satu yang lahir di Kampar, Riau, Indonesia menggemparkan orang ramai, dengan netizen mengaitkan kejadian itu dengan kemunculan dajal, iaitu makhluk yang menyesatkan manusia, lapor laman berita Suara.com semalam.
Video anak kambing itu dikongsi menerusi akaun Instagram @seputarkampar.
Anak kambing tersebut dilahirkan dengan hanya mempunyai satu mata manakala badannya normal, sama seperti kambing-kambing lain.
Menerusi video berdurasi 27 saat itu, dapat dilihat bahawa mata anak kambing itu berada di atas mulutnya.
“Baru-baru ini, seekor anak kambing dilahirkan dengan hanya memiliki satu mata, berbeza dengan kambing-kambing lain,” demikian kenyataan yang dimuat naik bersama video itu.
Berdasarkan maklumat akaun Instagram itu, kambing bermata satu itu milik seorang penduduk kampung Palung Raya Danau Bingkuang di Kampar.

Namun, tarikh kelahiran anak kambing itu  tidak dapat dipastikan.
Video tersebut kemudiannya mendapat perhatian dengan netizen meninggalkan pelbagai komen.
“Dajal telah kembali,” tulis seorang netizen.
“Tanda-tanda dajal mahu turun,” komen seorang netizen lain.
Sehingga kini, pemilik dan keadaan kesihatan kambing aneh itu tidak dapat dipastikan. – AGENSI


Haid sedikit lambat selepas vaksinasi
Oleh KOSMO!

7 Januari 2022, 6:00 pm
WASHINGTON – Wanita yang divaksinasi terhadap Covid-19 menyaksikan sedikit kelewatan dalam haid iaitu hampir sehari berbanding mereka yang tidak mendapat pelalian, demikian menurut satu kajian dibiayai oleh kerajaan Amerika Syarikat (AS) semalam.
Kajian yang dilakukan terhadap hampir 4,000 individu dan disiarkan dalam jurnal Obstetrics & Gynecology itu bagaimanapun menyatakan, tempoh datang bulan pada wanita tidak terjejas.
Pengarang utama kajian itu, Alison Edelman memberitahu agensi berita AFP bahawa kesan yang berlaku adalah kecil dan bersifat sementara, namun mengesahkan pengalaman sedemikian oleh sebilangan wanita sebelum ini,
Kajian itu juga membantu menangani maklumat salah mengenai topik tersebut oleh golongan antivaksin yang berleluasa di media sosial.
Peningkatan dalam jarak kitaran haid itu adalah tidak signifikan. Ia berikutan sebarang perubahan kurang daripada lapan hari adalah diklasifikasikan sebagai normal oleh Persekutuan Ginekologi dan Obstetrik Antarabangsa.
Kitaran haid biasanya adalah sekitar 28 hari, bagaimanapun tempoh sebenar adalah berbeza dalam kalangan wanita dan juga sepanjang hayat seseorang wanita. Kitaran haid juga berubah sekiranya seseorang wanita berada dalam keadaan tertekan.

 Dalam kajian mereka, pasukan penyelidik berkenaan menganalisis  data responden yang tidak didedahkan identi mereka menggunakan aplikasi kesuburan dalam kalanganwanita berusia antara 18 hingga 45 tahun.
Sekitar 2,400 responden sudah menerima vaksinasi, manakala 1,500 yang lain tidak mendapat pelalian. – AFP


Aksi wanita Rohingya minta sedekah lebih ‘ekstrem’
Oleh ALWANI ZAFIRAH

7 Januari 2022, 4:47 pm
PETALING JAYA – Kisah kanak-kanak dipercayai keturunan Rohingya yang bertindak kasar ke atas pengguna jalan raya semasa meminta sedekah di persimpangan lampu isyarat baru-baru ini telah mengundang kemarahan orang ramai.
Terbaharu, tular sebuah video yang memaparkan dua orang wanita yang juga warga Rohingya bertindak melampau dengan memasuki kawasan rumah awam sesuka hati dan mengetuk pintu rumah untuk meminta sedekah.
Menerusi perkongsian seorang pengguna TikTok, @idaleesa, dia yang berjaya merakam aksi wanita itu yang menunggu di depan pintu rumahnya telah mendapat perhatian orang ramai yang rata-rata mengecam tindakan golongan tersebut.
“Ada dua orang yang datang, seorang terlindung di sebalik baju yang tergantung.
“Kejadian berlaku di Batu Buruk, Terengganu. Rumah tiada pagar dan hanya tepi jalan, pintu rumah orang luar tidak nampak kita di dalam,” katanya.
Sementara itu, pelbagai reaksi turut diberikan di ruangan komen oleh pengguna yang lain.

“Semakin berani mereka, ini disebabkan kita beri sangat muka kepada mereka tinggal di Malaysia,” kata Wan Hamizah.
“Kalau saya, terus hubungi pihak polis dan ikut jejak mereka kemana, geram betul saya dengan golongan ini,” kata Miss Aen.
“Sebelum ini pun berlaku di rumah saya, nasib pintu pagar tutup, tiba-tiba saya jumpa dekat simpang naik van ramai-ramai,” kata Miss Zorra Torra. – K! ONLINE